GLOSSARJU

Annimali nagħaġ u mogħoż eliġibbli : "Nagħġa", li tfisser kwalunkwe mara tal-ispeċje tan-nagħaġ li welldet il-ħrief minn tal-inqas darba jew li għandha minn tal-inqas sena, u "mogħża", li tfisser kwalunkwe mara mill-ispeċje tal-mogħoż li welldet il-gidien minn tal-inqas darba jew li għandha minn tal-inqas sena. Għaldaqstant, il-primjums tan-nagħaġ u tal-mogħoż huma mħallsa biss għall-annimali nagħaġ u mogħoż nisa.

Baqar li jreddgħu : Baqra li tappartjeni lill-razza ta’ laħam jew twieldet minn taħlita ma’ razza ta’ laħam u li tappartjeni lill-merħla intenzjonata għat-trobbija tal-għoġġiela għall-produzzjoni tal-laħam. Il-baqar li jreddgħu huma ommijiet li jagħtu l-ħalib kollu tagħhom lill-għoġol tagħhom.

Bhejjem li jixtarru : Annimal li għandu aktar minn stonku wieħed u li jibla l-ikel u mbagħad jerġgħa jtellgħu lura ħalli jkompli jomogħdu.

Ċanga u vitella : Il-laħam tal-ifrat iżgħar minn sena jissejjaħ vitella, filwaqt li l-laħam tal-ifrat l-oħra jissejjaħ ċanga.

DĠ Agrikoltura u Żvilupp Rurali : Id-Direttorat Ġenerali għall-Agrikoltura u l-Iżvilupp Rurali tal-Kummissjoni Ewropea.

Euratom : Il-Komunità Ewropea tal-Enerġija Atomika.

Eurostat : L-uffiċċju tal-istatistika tal-Unjoni Ewropea inkarigat bil-kompitu li jipprovdi lill-UE bi statistika fil-livell Ewropew li tippermetti paraguni bejn pajjiżi u reġjuni.

FAEG : Il-Fond Agrikolu Ewropew ta’ Garanzija.

LFAs : Żoni Żvantaġġati (Less Favoured Areas) huma dawk fejn il-produzzjoni jew attività agrikola hija aktar diffiċli minħabba fi żvantaġġi naturali.

SBCS : L-iskema Skoċċiża tal-għoġġiela taċ-ċanga.

SEC : Is-Segretarjat Ġenerali: id-dokumenti interni tal-Kummissjoni.

SPU : L-iskema tal-pagament uniku.

TFUE : It-Trattat dwar il-Funzjonament tal-Unjoni Ewropea.

SOMMARJU

I. Wara r-riforma tal-2003 tal-PAK, l-appoġġ għall-agrikoltura li qabel kien jingħata fil-forma ta’ għajnuna diretta konessa ma’ produzzjoni speċifika ta’ prodotti agrikoli (l’hekk imsejħa għajnuna "akkoppjata"), ma kellux jitħallas aktar b’konnessjoni mal-produzzjoni (jiġifieri ġie diżakkoppjat) malli ġiet introdotta l-SPU — l-iskema tal-pagament uniku.

II. Madankollu, kienu previsti xi eċċezzjonijiet għal diżakkoppjar sħiħ f’setturi u reġjuni speċifiċi sabiex jiġu limitati l-effetti negattivi potenzjali ta’ tranżizzjoni immedjata għal diżakkoppjar sħiħ, billi tiġi ppreżervata l-produzzjoni agrikola f’reġjuni speċifiċi li huma vulnerabbli u bil-proviżjoni ta’ benefiċċji ambjentali permezz ta’ kontinwazzjoni ta’ produzzjoni agrikola speċifika. L-Istati Membri setgħu jkomplu bl-iskemi diġà eżistenti tal-baqar li jreddgħu u tan-nagħaġ u tal-mogħoż skont l-għażla intitolata "Implimentazzjoni parzjali tal-SPU" u miżuri oħra ta’ appoġġ akkoppjat speċifiċi (magħrufa bħala l-Artikolu 69 u l-Artikolu 68). Il-proposti leġiżlattivi tal-Kummissjoni għall-PAK lejn l-2020 [1] jipprevedu l-possibilità għall-Istati Membri li jagħtu appoġġ volontarju akkoppjat.

III. Il-Qorti mmirat li twieġeb il-mistoqsijiet segwenti:

L-għajnuniet diretti tal-baqar li jreddgħu u n-nagħaġ u l-mogħoż skont l-implimentazzjoni parzjali tal-SPU huma:

(a) Immiratilejn ir-reġjuni l-aktar relevanti fl-Istati Membri?

(b) Effettivifiż-żamma ta’ produzzjoni speċifika u b’hekk jiġu evitati l-effetti soċjali, ekonomiċi u ambjentali negattivi?

(c) Immonitorjatiu vvalutati tajjeb mill-Kummissjoni u mill-Istati Membri?

IV. Il-Qorti kkonkludiet li l-iskemi vverifikati, hekk kif inhuma mfassla, mhumiex immirati biex jindirizzaw ir-reġjuni u ż-żoni agrikoli fejn kieku jkunu l-aktar relevanti, u għalhekk l-effett tagħhom jiddgħajjef.

V. Il-Qorti ma sabitx evidenza konklużiva li turi li l-iskemi vverifikati b’mod ġenerali huma għodda aktar effettiva mill-għajnuna diżakkoppjata, flimkien ma’ miżuri oħra ffinanzjati mill-UE jew nazzjonalment, sabiex tinżamm il-produzzjoni u għalhekk tiġi sostnuta attività ekonomika fir-reġjuni bi ftit alternattivi ekonomiċi u jiġġeneraw benefiċċji ambjentali.

VI. Barra minn hekk, hemm dgħufijiet fil-monitoraġġ ta’ indikaturi tal-prestazzjoni ewlenin u fil-valutazzjoni tal-impatti soċjali u ambjentali aħħarin tal-iskemi mill-Kummissjoni u l-Istati Membri, kif ukoll nuqqas ta’ koordinazzjoni ma’ miżuri oħra li għandhom objettivi simili.

VII. Jekk il-proposta tal-Kummissjoni biex jitkompla l-appoġġ volontarju akkoppjat wara l-2013 tiġi aċċettata mill-Kunsill u mill-Parlament Ewropew, il-Qorti tirrakkomanda li l-Kummissjoni għandha:

(a) iżżid rekwiżit għall-immirar tal-iskemi ta’ għajnuna akkoppjata diretta għal dawn is-setturi;

(b) b’koordinazzjoni mal-Istati Membri, tiċċara l-aktar tipi relevanti ta’ attivitajiet tal- biedja biex iżżomm il-produzzjoni u għalhekk tindirizza l-aspetti soċjali, ekonomiċi u ambjentali suċċessivi;

(c) tispeċifika r-rekwiżiti u l-arranġamenti tal-monitoraġġ mistennija mill-Istati Membri u timplimenta qafas ta’ monitoraġġ permanenti li jindika l-għajnuniet diretti kollha mħallsa għall-appoġġ tas-setturi tal-annimali fl-Istati Membri;

(d) b’koordinazzjoni mal-Istati Membri, tidħol għal evalwazzjoni komprensiva tal-impatt tal-iskemi differenti ta’ appoġġ li jolqtu lis-setturi bi ħsieb li tissaħħaħ il-kompettittività fl-azjendi agrikoli.

INTRODUZZJONI

IS-SETTURI TAĊ-ĊANGA U L-VITELLA U L-LAĦAM TAN-NAGĦAĠ/IL-LAĦAM TAL-MOGĦOŻ FL-UE

1. Is-setturi taċ-ċanga u l-vitella u l-laħam tan-nagħaġ u l-laħam tal-mogħoż (minn issa ’l quddiem imsejjħa setturi taċ-"ċanga" u l-laħam tan-nagħaġ/il-laħam tal-mogħoż) huma importanti ħafna għall-agrikoltura tal-UE. L-UE hija t-tielet l-akbar produttur taċ-ċanga u l-vitella fid-dinja bi kważi 8 miljun tunnellata ta’ ifrat maqtula li jammontaw għal kważi 12 % tal-produzzjoni taċ-ċanga dinjija [2]. Terz miċ-ċanga prodotta fl-UE [3] huwa prodott dirett ta’ produtturi speċjalizzati fiċ-ċanga li jrabbu "baqar li jreddgħu" li jipproduċu u jitimgħu l-għoġġiela. Il-merħliet tal-baqar li jreddgħu ġeneralment huma mitmugħa permezz ta’ sistema estensiva ta’ ragħa u l-frieħ tagħhom ladarba jkunu nfatmu jew jinbiegħu direttament għall-qatla jew lil speċjalisti oħra li jħaxxnu lill-annimali bovini permezz ta’ sistema ta’ produzzjoni aktar intensiva qabel il-qatla. Skont l-aktar data riċenti, il-merħla tal-baqar li jreddgħu fl-UE stabbilizzat ruħha għal madwar 12,4 miljun annimal bejn l-2000 u l-2010 [4].

2. Il-produzzjoni fis-settur tal-laħam tan-nagħaġ/il-laħam tal-mogħoż, li kienet stabbli bi ftit aktar minn miljun tunnellata fis-snin riċenti, waqgħet għal 804000 tunnellata fl-2009. Id-daqs tal-merħla fl-UE jammonta għal madwar 81 miljun nagħġa, anqas minn 91 miljun fl-2008, u 13-il miljun mogħża.

GĦAJNUNA DIRETTA TAL-UE GĦAS-SETTURI TAĊ-ĊANGA U L-LAĦAM TAN-NAGĦAĠ/IL-LAĦAM TAL-MOGĦOŻ

3. Bdiewa fis-setturi taċ-ċanga u tal-laħam tan-nagħaġ/il-laħam tal-mogħoż storikament kienu appoġġati minn għajnuniet diretti differenti tal-UE. It-tir primarju tal-għoti ta’ appoġġ lil dawn is-setturi kien iż-żamma tal-produzzjoni, "speċjalment f’żoni fejn ma jkunx hemm alternattiva oħra" u "fejn produzzjoni bħal din tkun b’mod partikolari importanti għall-ekonomija lokali" [5]. Sabiex ikunu eliġibbli għall-għajnuniet diretti tal-UE, il-bdiewa kellu jkollhom drittjiet ta’ primjum (kwoti individwali) li jikkostitwixxu limiti kwantitattivi għal kull Stat Membru u li kienu mqassma lill-bdiewa malli japplikaw.

4. Għajnuna diretta għall-bdiewa f’dawn is-setturi tinkludi, fost l-oħrajn, primjum bażiku u primjum addizzjonali/supplimentari [6] għall-baqar li jreddgħu u għan-nagħaġ u għal-mogħoż. Dawn huma primjums ibbażati fuq l-għadd ta’ annimali [7], li huma mfassla biex iżommu n-numru ta’ annimali produttivi li se jwelldu l-frieħ (għoġġiela jew ħrief) li mbagħad jipprovdu provvista lill-industrija tal-ipproċessar (dawk speċjalizzati fit-tħaxxin jew biċċeriji).

5. Ir-riforma tal-2003 tal-PAK introduċiet l-idea tad-diżakkoppjar [8] (jiġifieri t-tneħħija tal-konnessjoni bejn il-pagament ta’ sussidju u l-ħtieġa għal produzzjoni speċifika) fil-pagamenti agrikoli u skema ġdida ta’ appoġġ permezz tal-għajnuna diretta tal-UE — l-Iskema ta’ Pagament Uniku (l-SPU). Bħala eċċezzjoni għad-diżakkoppjar, fejn l-Istati Membri kkunsidraw li kien hemm riskju ta’ tfixkil fis-swieq agrikoli jew abbandun tal-produzzjoni minħabba fiċ-ċaqliq lejn l-SPU, huma kellhom l-għażla li jżommu proporzjon ta’ għajnuna diretta f’xi setturi [9] fil-forma eżistenti tagħha, jiġifieri implimentazzjoni parzjali tal-SPU [10].

6. Tmien Stati Membri ddeċidew li jużaw l-għażla li jżommu l-għajnuna diretta skont implimentazzjoni parzjali tal-SPU għal baqar li jreddgħu u/jew nagħaġ u mogħoż (ara t-Tabella 1). Il-primjums tal-baqar li jreddgħu ġew permessi li jibqgħu 100 % akkoppjati, jiġifieri setgħu jkomplu jitħallsu bħal ma kienu qabel ir-riforma. Għall-primjums tan-nagħaġ u tal-mogħoż, 50 % tal-akkoppjar fisser li nofs biss tal-pakketti annwali finanzjarji li kienu disponibbli skont is-sistema tal-2001 ġew permessi jkomplu bħala pagamenti akkoppjati [11] (għajr ir-reġjuni li kienu l-aktar ’il-bogħod [12], fejn hemm akkoppjament ta’ 100 %).

TABELLA 1

L-ISTATI MEMBRI LI ŻAMMEW IL-PRIMJUMS AKKOPPJATI GĦALL-BAQAR LI JREDDGĦU U N-NAGĦAĠ U L-MOGĦOŻ [13]

Stat Membru | Settur | Ammont tal-primjum |

L-Awstrija, il-Belġju | Primjum għall-baqar li jreddgħu | EUR 200 għal kull baqra li treddgħa; sa EUR 50 primjum addizzjonaliEUR 10,50 kull nagħġa; EUR 3,50 primjum supplimentari; u EUR 8,40 għal kull mogħża [9999] |

Id-Danimarka, il-Finlandja, is-Slovenja | Primjum għan-nagħaġ u l-mogħoż |

Franza, il-Portugall, Spanja | Primjum tal-baqar li jreddgħu u l-primjum tan-Nagħaġ u tal-mogħoż |

7. Fl-2008, fil-kuntest tar-reviżjoni ta’ nofs it-terminu tal-PAK, magħrufa bħala "il-Kontroll tas-Saħħa", il-Kummissjoni pproponiet [14] il-kontinwazzjoni ta’ diżakkoppjar selettiv immirat permezz tal-użu tal-argumenti spjegati fil-Kaxxa 1.

8. Għalhekk, wara d-dħul fis-seħħ tal-leġiżlazzjoni tal-2009 [15] wara l-"Kontroll tas-Saħħa", ġie introdott diżakkoppjar ulterjuri tal-għajnuna diretta lis-setturi li jipproduċu l-laħam [16]. Madankollu, ma kien hemm ebda bidla fil-primjums tal-baqar li jreddgħu u n-nagħaġ u l-mogħoż, minħabba li Stati Membri li fl-2003 kienu għażlu l-implimentazzjoni parzjali tal-SPU fir-rigward ta’ dawn is-setturi reġgħu ġew permessi li jkomplu b’din l-għażla, b’enfasi fuq l-allokazzjoni tal-fondi fuq bażi ta’ bżonnijiet reġjonali [17]. Barra minn hekk, il-possibilità tal-għoti ta’ appoġġ liż-żewġ setturi ġiet imwessgħa permezz ta’ żewġ miżuri marbuta ma’ tipi partikolari ta’ attivitajiet ta’ biedja u agrikoltura (ara l-Kaxxa 2).

KAXXA 1

L-ARGUMENTI PPREŻENTATI MILL-KUMMISSJONI BIEX L-IMPLIMENTAZZJONI PARZJALI TAL-SPU FIS-SETTURI VVERIFIKATI TKOMPLI GĦADDEJJA

[...] il-firxa tar-riformi reċenti u l-integrazzjoni ta’ aktar setturi fl-SPU jnaqqsu r-relevanza tas-sostenn parzjalment akkoppjat u ħafna drabi jostakolaw lill-bdiewa milli jiksbu kompettittività ulterjuri u orjentazzjoni fis-suq. Barra minn hekk, fil-każijiet tas-setturi li ma jagħmlux profitt, il-bdiewa huma f’pożizzjoni li hija agħar minn dik ta’ bdiewa li huma f’sitwazzjoni ta’ diżakkoppjar sħiħ u li jirċievu pagamenti aktar baxxi [18]. Apparti min hekk, il-bdiewa li għadhom jirċievu għajnuna akkoppjata jridu jiffaċċjaw ukoll kemm is-sistemi akkoppjati u diżakkoppjati li qed jimxu b’mod parallel, u b’hekk qed jiżdiedu d-diffikultajiet u l-ispejjeż amministrattivi mingħajr ebda benefiċċji ta’ dħul. Għar-raġunijiet imsemmija hawn fuq ċaqliq lejn id-diżakkoppjar komplet ikun ta’ benefiċċju. Madankollu, [...] F’xi każijiet speċifiċi livell minimu ta’ produzzjoni agrikola huwa importanti biex isostni l-attività ekonomika f’reġjuni bi ftit alternattivi ekonomiċi, sabiex tiġi assigurata provvista adegwata ta’ materja prima lill-industriji tal-ipproċessar, jew sabiex jinħolqu benefiċċji ambjentali.

9. Ix-xejra preżenti fl-Istati Membri li jużaw l-għażla ta’ implimentazzjoni parzjali tal-SPU għal dawn l-iskemi ttendi lejn l-integrazzjoni tal-primjums fl-SPU. Dan ifisser li l-bdiewa li qabel irċevew pagamenti skont l-iskemi vverifikati, issa huma eliġibbli li jirċievu pagamenti skont l-SPU mingħajr il-bżonn li jżommu annimali. Il-primjum tan-nagħaġ u tal-mogħoż diġà ġie, jew huwa ppjanat li jiġi, diżakkoppjat f’ħafna mill-Istati Membri, filwaqt li Franza mill-2010 parzjalment iddiżakkoppjat il-primjum tal-baqar li jreddgħu. Bħala riżultat, l-ammonti annwali skont miżuri ta’ implimentazzjoni parzjali niżlu minn ’il fuq minn EUR 2 biljun fl-2006 (is-sena li fiha l-Istati Membri kollha qalbu għall-SPU) għal ftit aktar minn EUR 1 biljun fl-2011 (ara t-Tabella 2).

IL-PROPOSTI LEĠIŻLATTIVI TA’ WARA L-2013 GĦALL-PAK

10. Il-Kummissjoni addottat proposti leġiżlattivi għall-PAK wara l-2013 fejn stabbiliet, fost oħrajn, regoli ġodda għall-pagamenti diretti lill-bdiewa skont l-iskemi ta’ sostenn fi ħdan il-qafas tal-PAK [19]. Skont l-Artikolu 38(2) ta’ din il-proposta "l-appoġġ akkoppjat jista’ jingħata biss lil setturi jew lil reġjuni ta’ Stat Membru fejn tipi speċifiċi ta’ biedja jew setturi agrikoli speċifiċi jgħaddu minn ċerti diffikultajiet u jkunu partikolarment importanti għal raġunijiet ekonomiċi u/jew soċjali u/jew ambjentali." Għalhekk, fis-setturi taċ-ċanga u l-laħam tan-nagħaġ/il-laħam tal-mogħoż, appoġġ akkoppjat b’mod volontarju xorta waħda jiġi permess, u b’hekk tinżamm il-possibilità għall-għajnuna diretta bħalma huma l-iskemi vverifikati.

KAXXA 2

ŻEWĠ MIŻURI ĠODDA INTRODOTTI FIR-REGOLAMENT TAL-2009

L-Artikolu 63 tar-Regolament (KE) Nru 73/2009: L-Istati Membri huma permessi b’deroga li jużaw fondi diġà mħallsa bħala pagamenti akkoppjati sabiex jistabbilixxu jew iżidu l-valur tal-intitolamenti ta’ pagament f’każijiet ta’ attivitajiet partikolari ta’ biedja li mhumiex neċessarjament marbuta mal-pagamenti li qabel kienu akkoppjati.

L-Artikolu 68 tar-Regolament (KE) Nru 73/2009 jippermetti arranġamenti ta’ kumpens għas-setturi tal-prodotti tal-ħalib, taċ-ċanga u l-vitella, tan-nagħaġ u tal-mogħoż, u tar-ross f’żoni ekonomikament vulnerabbli jew sensittivi mil-lat ambjentali jew għal tipi ta’ biedja ekonomikament vulnerabbli. L-Istati Membri huma permessi li jassenjaw 10 % tal-limiti nazzjonali tagħhom sabiex joħolqu skemi speċifiċi ta’ appoġġ akkoppjat għal biedja f’dawn is-setturi. Din l-għażla ssostitwiet u wessgħet il-possibilitajiet li jingħata sostenn akkoppjat li qabel kien disponibbli permezz tad-dispożizzjonijiet tal-Artikolu 69 tar-Regolament (KE) Nru 1782/2003.

TABELLA 2

EVOLUZZJONI TAL-BAĠIT GĦALL-ISKEMI VVERIFIKATI

(EUR) |

Primjum | Approprjazzjonijiet 2011 | Approprjazzjonijiet 2010 | Riżultat 2009 | Riżultat 2006 |

Il-primjum tal-baqar li jreddgħu | 952000000 | 1162000000 | 1153141941 | 1257884680 |

Il-primjum addizzjonali tal-baqar li jreddgħu | 51000000 | 52000000 | 51723556 | 62112145 |

Subtotal (a) | 1003000000 | 1214000000 | 1204865497 | 1319996825 |

In-nagħaġ u l-mogħoż | 22000000 | 258000000 | 232868953 | 691666492 |

Is-supplimentari għan-nagħaġ u għall-mogħoż | 7000000 | 78000000 | 72391238 | 215169838 |

Il-pagamenti addizzjonali fis-settur tan-nagħaġ u tal-mogħoż | | | | |

Subtotal (b) | 29000000 | 336000000 | 305260191 | 906836330 |

TOTAL [ (a) + (b) ] | 1032000000 | 1550000000 | 1510125688 | 2226833155 |

L-AMBITU U L-APPROĊĊ TAL-VERIFIKA

L-AMBITU TAL-VERIFIKA

11. Il-verifika eżaminat l-iskemi ta’ baqar li jreddgħu u n-nagħaġ u l-mogħoż. Il-verifika kopriet il-perjodu minn immedjatament qabel l-implimentazzjoni sal-implimentazzjoni tar-riforma tal-2003 (jiġifieri 2005) sa u inkluż l-2010.

12. Il-mistoqsija ġenerali tal-verifika kienet: L-għajnuniet diretti tal-baqar li jreddgħu u n-nagħaġ u l-mogħoż skont l-implimentazzjoni parzjali tal-SPU huma:

(a) Immirati lejn ir-reġjuni l-aktar relevanti fl-Istati Membri?

(b) Effettivifiż-żamma ta’ produzzjoni speċifika u għalhekk jiġu evitati l-effetti soċjali, ekonomiċi u ambjentali negattivi?

(c) Immonitorati u vvalutati tajjebmill-Kummissjoni u mill-Istati Membri?

L-APPROĊĊ TAL-VERIFIKA

13. Il-verifika twettqet billi saru żjarat tal-verifika lill-Kummissjoni (DĠ Agrikoltura u Żvilupp Rurali) u lil erba’ [20] Stati Membri li jżommu l-iskemi, filwaqt li żviluppi f’dawn is-setturi f’żewġ Stati Membri [21] oħra ġew eżaminati permezz ta’ desk reviews. Barra minn hekk, żjarat biex jinstabu l-fatti saru f’żewġ Stati Membri li użaw l-implimentazzjoni sħiħa tal-SPU [22] sabiex isir tqabbil mal-iżvilupp tas-setturi taċ-ċanga u tal-laħam tan-nagħaġ/il-laħam tal-mogħoż fl-Istati Membri li ma żammewx l-iskemi vverifikati.

14. L-evidenza tal-verifika nġabret permezz ta’:

(a) Evalwazzjoni tal-proċeduri ta’ monitoraġġ tal-Kummissjoni u l-fajls li jikkonċernaw ix-xogħol preparatorju għal proposti leġiżlattivi fiż-żewġ setturi, inklużi l-valutazzjonijiet u studji oħra.

(b) Laqgħat mal-amministrazzjonijiet nazzjonali relevanti u kif ukoll intervisti mar-rappreżentanti tal-bdiewa għaż-żewġ setturi.

(c) Eżami tal-kwalità tal-analiżi u l-evidenza ta’ sostenn fl-Istati Membri dwar l-adegwatezza tal-primjums tal-baqar li jreddgħu u tan-nagħaġ u tal-mogħoż fiż-żamma [23] ta’ livell minimu ta’ produzzjoni agrikola fl-ekonomiji agrikoli f’xi wħud mir-reġjuni u, b’mod partikolari, fejn il-bdiewa ma jistgħux jirrikorru għal alternattivi ekonomiċi oħra.

(d) Żjarat fuq il-post lil għadd ta’ benefiċjarji finali biex tiġi diskussa s-sitwazzjoni tal-azjendi tagħhom u l-effetti tal-iskemi fuq id-deċiżjonijiet ta’ produzzjoni tagħhom.

(e) Analiżi ta’ xejriet tal-passat dwar il-produzzjoni, kif ukoll l-effetti soċjali u ambjentali fl-Istati Membri vverifikati u tqabbil mal-Istati Membri li japplikaw l-implimentazzjoni sħiħa tal-SPU flimkien mal-miżuri speċifiċi jew nazzjonali inkella tal-UE biex jiġu mmirati s-setturi.

(f) Reviżjoni u analiżi tal-istudji u l-istatistika relevanti.

OSSERVAZZJONIJIET

L-IMMIRAR TAL-ISKEMI LEJN IR-REĠJUNI L-AKTAR RELEVANTI FL-ISTATI MEMBRI

15. Il-ġustifikazzjoni għaż-żamma tal-iskemi vverifikati kienet li fir-reġjuni li jiffaċċjaw diffikultajiet u għas-setturi vulnerabbli bħalma huma s-setturi taċ-ċanga u tal-laħam tan-nagħaġ/il-laħam tal-mogħoż, miżuri mmirati b’mod suffiċjenti jistgħu jnaqqsu r-riskju tal-abbandun tal-produzzjoni u kwalunkwe effetti avversi soċjali, ekonomiċi u ambjentali konsegwenti. Il-verifika vvalutat jekk il-Kummissjoni u l-Istati Membri analizzawx u identifikawx ir-reġjuni l-aktar relevanti fl-Istati Membri, jiġifieri r-reġjuni u ż-żoni agrikoli fraġli fi ħdan it-territorji tagħhom fejn l-abbandun tal-produzzjoni kieku jkollu effetti li jagħmlu l-ħsara u jekk it-tfassil tal-iskemi kienx xieraq biex jintlaħqu l-bdiewa tal-bhejjem hemmhekk.

IL-PARTI L-KBIRA TAL-FONDI MHUMIEX SOĠĠETTI GĦAL DISPOŻIZZJONIJIET ADEGWATI TA’ MMIRAR

16. Xi mmirar tal-fondi huwa diġà impliċitu fin-natura ta’ dawn l-iskemi u l-attività agrikola li huma jissussidjaw, jiġifieri, attività agrikola li ġeneralment titwettaq b’ragħa estensiv tal-annimali fuq l-art li mhijiex xierqa għal produzzjoni ta’ art li tinħadem. Madankollu, mingħajr dispożizzjonijiet ta’ mmirar espliċiti u suffiċjenti l-għajnuna diretta jista’ jkollha l-effett li tissussidja metodi oħra u aktar intensivi ta’ biedja tal-annimali.

17. Il-Kummissjoni ma inkludietx rekwiżit reġjonali fid-dispożizzjonijiet ta’ implimentazzjoni għall-iskemi li kieku b’mod espliċitu jimmiraw l-għajnuna fejn din tkun l-aktar effettiva. Konsegwentement, hekk kif inhuma implimentati bħalissa, l-effetti tal-għajnuna jiddgħajfu billi qed jiġu mifruxa madwar l-Istati Membri fl-intier tagħhom. Il-kundizzjonijiet ta’ eliġibilità għall-primjums bażiċi [24] tal-baqar li jreddgħu u tan-nagħaġ, li jirrappreżentaw ’il fuq minn 90 % tal-fondi bbaġitjati għaż-żewġ setturi vverifikati, ma jimmirawx l-għajnuna lejn ir-reġjuni vulnerabbli ta’ Stat Membru b’mod espliċitu

IL-KOMPONENTI MMIRATI TAL-ISKEMI HUMA LIMITATI JEW FIL-PROĊESS LI JISPARIXXU

18. Hemm xi komponenti fi ħdan l-iskemi preżenti li huma mmirati b’mod espliċitu, jiġifieri l-primjum bażiku tal-mogħoż, il-primjum supplimentari tan-nagħaġ u tal-mogħoż u l-primjum addizzjonali tal-baqar li jreddgħu. Madankollu, dawn il-komponenti mhumiex iffukati b’mod adegwat fuq ir-reġjuni agrikoli jew huma ta’ valur finanzjarju limitat. Barra minn hekk, qed jiġu integrati fl-SPU.

19. Il-kundizzjonijiet tal-eliġibilità tal-primjum bażiku tal-mogħoż [25] jimmiraw l-għajnuna diretta lejn il-bdiewa f’żoni speċifiċi fejn il-produzzjoni tissodisfa ċertu kriterji. Madankollu, l-Istati Membri li għandhom merħliet tal-mogħoż relattivament kbar iddeċidew li jintegraw il-primjum tal-mogħoż kompletament fl-SPU biex b’hekk inaqqsu l-potenzjal għall-immirar ta’ din l-għajnuna (ara l-Kaxxa 3).

20. Il-"primjum supplimentari tan-nagħaġ u tal-mogħoż" għandu fil-mira ċertu reġjuni u prattiki speċifiċi tal-biedja [26]. Huwa mfassal b’tali manjiera sabiex jitħallas biss lill-bdiewa f’żoni fejn il-produzzjoni tan-nagħaġ u l-mogħoż tikkostitwixxi attività tradizzjonali jew tikkontribwixxi b’mod sinifikanti għall-ekonomija rurali. Madankollu, dan il-primjum li ammonta għal EUR 215 miljun fl-2006, qiegħed fil-proċess li jisparixxi minħabba li t-tendenza hija li jiġi integrat kompletament fl-SPU [27]. Fil-fatt, għas-sena kalendarja 2010, il-Portugall u l-Finlandja biss żammew dan il-primjum akkoppjat.

KAXXA 3

L-ISTATI MEMBRI LI MA JKOMPLUX JUŻAW IL-KOMPONENTI MMIRATI TAL-ISKEMI VVERIFIKATI

Franza li għandha popolazzjoni ta’ ’l fuq minn 1,3 miljun mogħża (li jirrappreżentaw 10 % tal-mogħoż tal-UE) ddeċidiet li tintegra l-primjum tal-mogħoż kompletament fl-SPU mill-2006 u l-primjum tan-nagħaġ mill-2010. Spanja fejn il-mogħoż jammontaw għal 22 % tat-total tal-mogħoż tal-UE, ukoll iddiżakkoppjat il-primjums kompletament mill-2010. L-akbar produttur tal-mogħoż tal-UE, il-Greċja, (madwar 38 % tal-popolazzjoni totali tal-mogħoż) kienet iddeċidiet li tintegra l-primjum tal-mogħoż kompletament fl-SPU malli tiġi introdotta.

21. Il-primjum addizzjonali għall-baqar li jreddgħu jinkludi wkoll dispożizzjoni ta’ mmirar permezz tar-rabta li għandu mar-reġjuni ta’ konverġenza [28]. Madankollu, reġjunijiet bħal dawn mhux neċessarjament li jikkostitwixxu reġjuni agrikolifejn iż-żamma tal-baqar li jreddgħu tista’ tkun marbuta b’mod espliċitu mal-impatti partikolari soċjali u ambjentali. Il-primjum addizzjonali tal-baqar li jreddgħu ammonta għal EUR 51 miljun fl-2010 (li huwa anqas minn EUR 62,1 miljun fl-2006), li jirrappreżenta 5 % tat-total tal-iskemi vverifikati. L-ammonti dettaljati għal kull miżura u l-Istati Membri qed jintwerew fl-Anness I.

L-EFFETTIVITÀ TAL-ISKEMI FIŻ-ŻAMMA TA’ PRODUZZJONI SPEĊIFIKA BIEX B’HEKK JIĠU EVITATI L-EFFETTI SOĊJALI, EKONOMIĊI U AMBJENTALI NEGATTIVI

22. L-iskemi kienu intenzjonati li jsostnu ċertu livell ta’ produzzjoni speċifika f’reġjuni vulnerabbli biex b’hekk jiġu evitati konsegwenzi soċjali, ekonomiċi u ambjentali negattivi għar-ristruttur implikat minħabba fid-diżakkoppjar [29]. Dawn it-tiri jibqgħu relevanti fil-proposti leġiżlattivi tal-Kummissjoni għall-qafas tal-PAK fil-perjodu 2014–20 [30].

23. Konsegwentement, il-verifika eżaminat jekk ix-xejriet fiż-żewġ setturi fl-Istati Membri vverifikati kellhomx differenzi sinifikanti minn dawk fl-Istati Membri li kienu integraw il-primjums kompletament fl-SPU, u jekk kwalunkwe differenza setgħetx tiġi attribwita lill-iskemi vverifikati.

MA TEŻISTI EBDA EVIDENZA PERSWAŻIVA LI L-ISKEMI VVERIFIKATI JINFLUWENZAW B’MOD QAWWI L-EVOLUZZJONI ĠENERALI TAL-GĦADD TA’ ANNIMALI

24. Ġeneralment, l-għadd tal-baqar li jreddgħu fl-Istati Membri li jużaw implimentazzjoni parzjali tal-SPU żdied xi ftit [31] (+ 2 %) bejn l-2005 u l-2010 filwaqt li n-numru fl-Istati Membri diżakkoppjati naqas b’6 % [32]. Madankollu, l-influwenza tal-primjums tal-baqar li jreddgħu ma tidhirx mix-xejriet ġenerali tal-baqar li jreddgħu fi Stati Membri individwali.

25. Pereżempju, fi Franza, Stat Membru li juża implimentazzjoni parzjali tal-SPU u fejn il-baqar jammontaw għal madwar 32 % tal-għadd totali tal-baqar li jreddgħu, il-merħla kienet qed tonqos mill-2001 sal-2004; madankollu, mill-2004, l-għadd ta’ baqar li jreddgħu beda jiżdied u mill-2008 kien relattivament stabbli (ara l-Grafika 1). It-tnaqqis fil-perjodu tal-2001–04 seħħ minkejja l-eżistenza tal-primjums tal-baqar li jreddgħu u għajnuna diretta oħra għas-settur taċ-ċanga.

26. B’kuntrast, il-Ġermanja, Stat Membru li kien iddiżakkoppja l-iskemi vverifikati kompletament u li l-baqar tiegħu jammontaw għal madwar 6 % tal-merħla totali tal-baqar li jreddgħu, esperjenza xejra ta’ tnaqqis mill-2000 sal-2004, meta l-primjums tal-baqar li jreddgħu kienu għadhom disponibbli. Minn dakinhar ’l hawn, l-għadd ta’ baqar li jreddgħu stabbilizza ruħu/naqas b’rata aktar bil-mod, anke wara l-implimentazzjoni sħiħa tal-SPU.

GRAFIKA 1

IX-XEJRIET TAL-BAQAR LI JREDDGĦU FI FRANZA U FIL-ĠERMANJA 2000–10

+++++ TIFF +++++

Sors: Ibbażata fuq id-data tal-Eurostat.

27. L-għadd ta’ nagħaġ, li ilu jitbaxxa fuq terminu ta’ żmien twil, ma juri ebda bidla sinifikanti f’din ix-xejra għall-Istati Membri li implimentaw jew l-SPU sħiħa jew parzjali mill-2005. Dan it-tnaqqis tant kien evidenti li l-primjums mill-iskemi vverifikati li kienu ilhom disponibbli mid-disgħinijiet, ma kinux kapaċi jreġġgħuh lura (ara l-Grafika 2). L-għadd ta’ mogħoż baqa’ stabbli għall-Istati Membri li jużaw kemm l-implimentazzjoni sħiħa jew parzjali tal-SPU.

28. Barra minn hekk, il-fatt li erbgħa [33] mis-sitt Stati Membri li kienu żammew l-għażla ta’ 50 % tal-akkoppjar għall-primjums tan-nagħaġ u tal-mogħoż iddeċidew li jintegrawhom kompletament fl-SPU u minflok jużaw l-appoġġ tal-Artikolu 68 għal dawn is-setturi, jindika li dawn il-primjums ma ġewx ikkunsidrati li huma totalment effettivi (ara l-Kaxxa 4).

DAWN IX-XEJRIET FL-GĦADD TA’ ANNIMALI HUMA INFLUWENZATI B’MOD PREDOMINANTI BIL-FATTURI ESOĠENI JEW KUNTESTWALI PARTIKOLARI GĦAL KULL STAT MEMBRU

29. In-nuqqas ta’ rabta b’saħħitha bejn il-primjums ta’ annimali u l-għadd ta’ annimali jissuġġerixxi li fatturi sinifikanti eżoġeni jew kuntestwali partikolari għal kull Stat Membru, jeżerċitaw influwenza predominanti fuq l-evoluzzjoni tal-għadd ta’ annimali. Dawn il-fatturi jinkludu l-idoneità tal-art, iċ-ċirkostanzi tas-suq, il-firxa tal-kompetizzjoni minn pajjiżi terzi, u l-gosti tal-konsumaturi.

GRAFIKA 2

IX-XEJRA FL-GĦADD TA’ NAGĦAĠ U TA’ MOGĦOŻ GĦALL-ISTATI MEMBRI AKKOPPJATI U DIŻAKKOPPJATI FL-2000–10

+++++ TIFF +++++

Sors: Ibbażata fuq id-data tal-Eurostat.

30. Dawn il-fatturi esoġeni u kuntestwali tant għandhom effett ġenerali qawwi li l-iskemi vverifikati jew jitilfu l-effett tagħhom, fejn dawn il-fatturi huma pożittivi, jew inkella ma jistgħux ireġġgħu lura s-sitwazzjoni, fejn dawn il-fatturi huma negattivi. Dan huwa appoġġat kemm mill-analiżi tal-Qorti ta’ xejriet fuq terminu ta’ żmien twil tal-għadd ta’ annimali fi Stati Membri individwali (ara l-Kaxxa 5) u kif ukoll bl-evalwazzjonijiet u studji oħra tal-Kummissjoni [34].

KAXXA 4

EŻEMPJU TA’ INTEGRAZZJONI TAL-ISKEMI TAN-NAGĦAĠ U TAL-MOGĦOŻ FL-SPU U L-GĦOTI TA’ APPOĠĠ SPEĊIFIKU ADDIZZJONALI LIS-SETTUR TAN-NAGĦAĠ U TAL-MOGĦOŻ

Mill-2010 ’l hawn, Franza kompletament iddiżakkoppjat il-primjums tan-nagħaġ u fasslet skema speċifika ta’ għajnuna aktar iffukata u mmirata biex tissostitwixxi l-iskema tan-nagħaġ u tal-mogħoż skont implimentazzjoni parzjali tal-SPU, abbażi tal-kriterji tal-għażla tekniċi u ekonomiċi. Dan sar fi ħdan il-qafas tal-Artikolu 68(1)(b) u flimkien mal-għajnuna tal-SPU (jiġifieri pagamenti totali flimkien mal-SPU ta’ madwar EUR 135 miljun fl-2010).

Effett ta’ din il-bidla fil-politika fuq il-benefiċjarji jintwera fil-każ segwenti: Bidwi lokalizzat f’Auvergne, li rabba n-nagħaġ fuq azjenda agrikola lokalizzata f’altitudni ta’ aktar minn 1000 metru fejn alternattivi ekonomiċi oħra huma limitati, irċieva qligħ ta’ EUR 15000 f’għajnuna bejn l-2006 (diżakkoppjar parzjali: 50 % tal-primjum tan-nagħaġ) u l-2010 (diżżakkoppjament sħiħ tal-primjums flimkien mal-appoġġ speċifiku tal-Artikoli 63 u 68). Madankollu, il-produzzjoni tal-bidwi baqgħet kostanti matul dan il-perjodu u kienet tvarja minn 612 sa 653 nagħġa.

KAXXA 5

EŻEMPJU TA’ EFFETTI QAWWIJA TAL-FATTURI ESOĠENI FUQ IL-PRODUZZJONI TAL- ANNIMALI

Il-Portugall, Stat Membru li juża l-implimentazzjoni parzjali tal-SPU, esperjenza xejriet pożittivi fl-għadd ta’ baqar li jreddgħu minħabba fi programm ta’ konverżjoni ta’ art li tinħarat f’art tal-mergħa fl-1994 sabiex jiffavorixxi biedja tal-annimali u l-allokazzjoni ta’ 90000 intitolament tal-annimali addizzjonali li żied il-kwota nazzjonali tal-baqar li jreddgħu.

PRIMJUMS IBBAŻATI FUQ IN-NUMRU TA’ RJUS LI MHUMIEX MARBUTA MA’ KUNDIZZJONIJIET OĦRA MA JAGĦTUX INĊENTIVI GĦAT-TITJIB TAL-KOMPETITTIVITÀ

31. Iż-żamma ta’ għajnuna akkoppjata hija miżura tranżizzjonali biex tappoġġa l-bdiewa f’żoni sensittivi imma, skont il-Kummissjoni, ma kinitx intenzjonata li tikkomprometti d-direzzjoni ġenerali tar-riforma lejn id-diżakkoppjar u aktar orjentazzjoni tas-suq mill-produtturi. Madankollu, skema ta’ appoġġ li tħallas primjums ibbażati fuq in-numru ta’ rjus mingħajr ebda kundizzjoni speċifika oħra ma tagħtix inċentivi mmedjati lill-bdiewa biex itejbu l-kompettittività tagħhom.

32. B’kuntrast, l-irbit tal-pagamenti bbażati fuq l-irjus ma’ titjib fil-kwalità hekk kif prattikat f’xi wħud mill-Istati Membri (eż. l-Irlanda u r-Renju Unit (l-Iskozja)), għandu l-potenzjal li jkun miżura ta’ appoġġ aktar effettiva li tinkoraġġixxi kemm iż-żamma tal-produzzjoni kif ukoll iż-żieda mixtieqa tal-orjentazzjoni tas-suq. Approċċ bħal dan kieku jindirizza wkoll problema fundamentali enfasizzata fil-valutazzjoni tal-impatt imwettqa fil-kuntest tal-"Kontroll tas-Saħħa tal-PAK", notevolment, il-fatt li appoġġ akkoppjat parzjalment ħafna drabi qiegħed itellef lill-bdiewa milli jiksbu aktar kompettittività u orjentazzjoni tas-suq.Barra minn hekk, fil-każijiet tas-setturi li ma jagħmlux profitt, il-bdiewa huma f’pożizzjoni li hija agħar minn dik ta’ bdiewa li huma f’sitwazzjoni ta’ diżakkoppjar sħiħ u li jirċievu pagamenti aktar baxxi [35].

EBDA DIFFERENZA LI TINTLEMAĦ BEJN L-ISTATI MEMBRI LI JUŻAW L-IMPLIMENTAZZJONI SĦIĦA JEW PARZJALI TAL-SPU F’XEJRIET ĠENERALI OĦRA

33. Il-kontinwazzjoni tal-iskemi vverifikati kienet intenzjonata wkoll biex jitnaqqsu l-konsegwenzi soċjali, ekonomiċi u ambjentali negattivi tar-ristrutturar minħabba fid-diżakkoppjar, jiġifieri implimentazzjoni sħiħa tal-SPU f’dawn is-setturi. Il-verifika kkumparat xejriet fl-indikaturi rappreżentattivi relevanti (produzzjoni tal-laħam, għadd ta’ benefiċjarji u annimali għal kull azjenda agrikola, u żona taħt mergħa permanenti) għall-Istati Membri li jużaw diżakkoppjar sħiħ u dawk li jużaw implimentazzjoni parzjali għall-SPU, sabiex tkun tista’ tiġi identifikata l-firxa ta’ konsegwenzi negattivi bħal dawn taħt id-diżakkoppjar.

EBDA DIFFERENZA SINIFIKANTI FIX-XEJRIET TAL-PRODUZZJONI TAL-LAĦAM BEJN L-ISTATI MEMBRI LI JUŻAW L-ISKEMI VVERIFIKATI U DAWK LI MA JUŻAWHOMX

34. Il-verifika ma sabet ebda differenza li tintlemaħ fix-xejriet osservati fil-produzzjoni tal-laħam bejn dawn l-Istati Membri li jżommu l-iskemi akkoppjati vverifikati (jiġifieri simili għal qabel ir-riforma) u dawk li integraw dawn il-primjums kompletament fl-SPU (ara l-Anness II għax-xejriet tal-produzzjoni tal-laħam). Filwaqt li terz biss tal-produzzjoni tal-laħam tal-UE huwa direttament relatat mal-baqar li jreddgħu, minkejja dan, dawn ix-xejriet jagħtu indikazzjoni li d-diżakkoppjar tal-iskemi vverifikati għad ma kellux impatt sinifikanti fuq il-produzzjoni tal-laħam.

35. Dawn ix-xejriet għal darb’oħra huma influwenzati ħafna mill-fatturi esoġeni u kuntestwali, inkluż r-ristruttur li qed issir fil-preżent kemm fil-livell tal-azjendi agrikoli (eż. it-tneħħija ta’ azjendi agrikoli li mhumiex sostenibbli, konċentrazzjoni aktar għolja ta’ annimali għal kull azjenda agrikola) u kif ukoll fil-livell tal-industrija (eż. il-katini tas-supermarkits li qed jidħlu fis-suq direttament bħala klijenti, il-fużjoni ta’ biċċeriji, eċċ.).

36. Bħala eżempju ta’ dawn il-fatturi kuntestwali, kien hemm evidenza li l-organizzazzjoni tal-katina tal-produzzjoni agri-ikel teffettwa b’mod qawwi l-industrija ta’ proċessar. Pereżempju, fil-Portugall, fejn 75 % tal-azjendi agrikoli huma kklassifikati bħala "żgħar ħafna", l-awtoritajiet nazzjonali nnutaw il-poter ta’ negozjar dgħajjef tal-bdiewa li għandhom merħliet żgħar u frammentati meta mqabbel mal-fornituri u l-klijenti bħala fatturi li jillimitaw il-produttività tas-settur. Dan kien aggravat bil-fatt li l-biċċeriji fil-Portugall ipprovdew servizz ta’ qtil biss, minflok ma kellhom rwol aktar prominenti fil-kummerċjalizzazzjoni tal-laħam. B’kuntrast, fir-Renju Unit wara implimentazzjoni sħiħa tal-SPU, l-awtoritajiet nazzjonali nnutaw xaqliba lejn it-titjib tal-produttività tal-merħla u l-kompettittività tal-azjenda agrikola u l-isforzi għat-tkabbir tas-sehem fis-suq u l-produzzjoni tal-bdiewa li jrabbu l-bhejjem permezz ta’ koperattivi.

GRAFIKA 3

PRODUZZJONI TAL-LAĦAM — PARAGUN TAL-ISTATI MEMBRI LI JUŻAW IL-PRIMJUMS U DAWK LI MA JUŻAWHOMX

+++++ TIFF +++++

Sors : Ibbażat fuq l-Organizzazzjoni tal-Ikel u l-Agrikoltura tan-Nazzjonijiet Uniti (FAO) Statistical Year Book 2010 (Il-Ktieb Annwali tal-Istatistika 2010), it-Tabella B.10.

XEBĦ F’ĊERTU XEJRIET RELEVANTI SOĊJALI U AMBJENTALI MADWAR L-ISTATI MEMBRI KOLLHA

37. Fl-Istati Membri vverifikati, kien hemm tnaqqis ġenerali fl-għadd ta’ benefiċjarji bil-baqar li jreddgħu u n-nagħaġ u l-mogħoż, skont ix-xejra ġenerali fl-agrikoltura, fejn il-bdiewa li huma inqas kompetittivi jitilqu mis-settur. Nuqqas bħal dan jista’ jkollu impatti avversi, pereżempju, tnaqqis f’impjiegi fil-biedja, konsegwenzi ekonomiċi f’komunitajiet rurali u effetti ambjentali negattivi. Madankollu, dawn l-impatti potenzjali fil-biċċa l-kbira ġew ibbilanċjati bix-xejra ġenerali madwar l-UE li jiżdied l-għadd ta’ annimali miżmuma f’kull azjenda agrikola (ara l-Anness III), bil-bdiewa li huma aktar kompettittivi jerfgħu fuq spallejhom parti mill-fatturi tal-produzzjoni ta’ dawk li telqu, biex jippruvaw iżidu l-kompettittività u l-profitabilità tagħhom billi jżidu l-iskala tal-produzzjoni tagħhom.

38. Iż-żamma ta’ rekwiżit minimu ta’ produzzjoni, bħal dak li jinkoraġġixxu l-iskemi vverifikati, jista’ jkollu rwol fl-għoti ta’ benefiċċji ambjentali bħal ma’ huma t-tnaqqis fir-riskju ta’ nar u t-titjib tal-biodiversità. Pereżempju, il-Kummissjoni diġà identifikat xi tipi ta’ attivitajiet ta’ biedja, bħal ma’ huma sistemi estensivi ta’ ragħa, ix-xogħol tar-rgħajja u t-trasferiment tal-annimali minn art tal-mergħa għal oħra [36], li huma marbuta ma’ impatti soċjali u ambjentali.

39. Madankollu, strumenti ta’ politika tal-UE oħra bħal ma’ huma l-agroambjent jew il-miżuri tal-LFA jew anke r-rekwiżiti regolatorji tal-UE [37] għandhom rwol simili u komplementari. Dawn il-miżuri huma wkoll marbuta mal-impatti ambjentali previsti tal-iskemi vverifikati. Għalhekk, mhuwiex ċar kemm l-iskemi vverifikati, meta applikati madwar it-territorju sħiħ tal-Istati Membri, fil-fatt jikkontribwixxu biex jiġu evitati konsegwenzi ambjentali negattivi. Dan huwa kkorroborat bil-fatt li, fl-Istati Membri diżakkoppjati fejn saret żjara, ma kien hemm ebda evidenza ta’ problemi ambjentali kbar ikkawżati minħabba f’abbandun ta’ art wara d-diżakkoppjar tal-iskemi vverifikati.

40. Barra minn hekk, l-"art taħt mergħa permanenti" użata mill-bhejjem li jixtarru (ara t-Tabella 3), li tista’ tintuża bħala indikatur ambjentali, la kienet stabbli u lanqas ma marret lura b’mod sever madwar l-Istati Membri tal-UE, minkejja l-għażla li wieħed jiddiżakkoppja l-iskemi vverifikati jew le.

TABELLA 3

ART TOTALI DDIKJARATA TAĦT MERGĦA PERMANENTI

Sors: DĠ Agrikoltura u Żvilupp Rurali tal-Kummissjoni Ewropea.

Art għall-mergħa permanenti ddikjarata (1000 ettaru) |

EU-15 | 2006 | 2009 | il-bidla fil-perċentwal (2009 vs 2006) |

il-Belġju [8888] | 459 | 458 | - 0,2 % |

id-Danimarka [8888] | 225 | 215 | - 4,4 % |

Spanja [8888] | 5695 | 6001 | 5,4 % |

Franza [8888] | 8103 | 8106 | 0 % |

l-Awstrija | 1437 | 1397 | - 2,8 % |

il-Portugall [8888] | 1037 | 1124 | 8,4 % |

il-Finlandja | 22 | 19 | - 15,1 % |

A)Subtotali(Implimentazzjoni parzjali ta’ Stati Membri bl-SPU) | 16978 | 17320 | 2,0 % |

il-Ġermanja | 4925 | 4798 | - 2,6 % |

l-Irlanda | 4264 | 4233 | - 0,7 % |

il-Greċja | 2740 | 2719 | - 0,8 % |

l-Italja | 2303 | 2325 | 1 % |

il-Lussemburgu | 66 | 65 | - 1,7 % |

il-Pajjiżi l-Baxxi | 813 | 832 | 2,4 % |

l-Isvezja | 800 | 713 | - 11 % |

ir-Renju Unit | 9919 | 9796 | - 1,2 % |

B)Subtotali(Implimentazzjoni sħiħa ta’ Stati Membri bl-SPU) | 25830 | 25481 | - 1,4 % |

ID-DIŻAKKOPPJAR TAL-PRIMJUMS AFFETTWA L-BIEDJA TAL-ANNIMALI F’ŻONI FRAĠLI B’MOD AVVERS

41. Għalkemm hemm xi każijiet fejn jidher li teżisti ġustifikazzjoni tajba għall-iskemi, l-esperjenza bid-diżakkoppjar turi li inġenerali din il-mossa ma kinitx timplika bidliet drastiċi fl-istruttura tal-produzzjoni fil-livell tal-UE kif ġie nnutat ukoll mill-Kummissjoni [38]. Il-verifika tal-Qorti sabet li f’xi reġjuni fi ħdan l-Istati Membri bħal ma huma żoni muntanjużi jew reġjuni fejn ma tantx jeżistu alternattivi agrikoli vijabbli, fil-fatt hemm riskju reali [39] ta’ abbandun ta’ biedja tal-bhejjem, li hekk kif muri fil-Kaxxa 6, ġara f’xi Stati Membri. F’żoni bħal dawn, minħabba f’kundizzjonijiet diffiċli ta’ ħamrija jew ta’ klima u profitabilità aktar baxxa, nuqqas ta’ rekwiżit speċifiku ta’ produzzjoni jikkawża nuqqas fil-produzzjoni tal-bhejjem li jixtarru li konsegwentement jista’ jkollu konsegwenzi soċjali u ekonomiċi.

KAXXA 6

L-ABBANDUN TAL-PRODUZZJONI ASSOĊJATA MAD-DIŻAKKOPPJAR F’REĠJUNI FRAĠLI

L-Iskozja, li għandha sehem kbir ta’ art bi produttività baxxa [40] u li l-alternattivi ta’ produzzjoni tagħha huma b’hekk limitati għal produzzjoni ta’ bhejjem li jixtarru mitmugħa skont sistema estensiva ta’ ragħa, esperjenzat tnaqqis qawwi fin-numru ta’ benefiċjarji wara l-introduzzjoni tal-SPU. L-awtoritajiet Skoċċiżi spejgaw parti mill-abbandun bħala konsegwenza ta’ bdiewa li huma mdaħħla aktar fiż-żmien jew anqas effiċjenti li telqu mill-biedja u li mbagħad issullokaw artijiethom. Il-fatt li hemm tnaqqis aċċellerat fl-għadd ta’ annimali miżmuma wara l-introduzzjoni tal-SPU, huwa kawża tat-tħassib ambjentali, speċjalment fiż-żoni aktar żvantaġġati "Hills and Islands" (Għoljiet u Gżejjer) jew fir-reġjun fraġli tal-Majjistral tal-Iskozja. Skont l-informazzjoni mogħtija mill-awtoritajiet Skoċċiżi mill-introduzzjoni tas-Single Farm Payments (Pagament Uniku lill-azjenda agrikola), it-tnaqqis fl-għadd ta’ nagħaġ aċċellera, bi tnaqqis ta’ 14,4 % fl-aħħar 5 snin. L-għadd ta’ ifrat naqas ukoll b’ 7,5 % bejn l-2005 u l-2009, għalkemm kien hemm żieda żgħira ta’ 0,8 % s-sena li għaddiet.

Eżempju ieħor tar-riskju ta’ abbandun tal-produzzjoni f’żoni diffiċli huwa l-Portugall, li għandu proporzjon għoli tal-art agrikola tiegħu f’żoni żvantaġġati. Il-maġġoranza tal-biedja tan-nagħaġ fil-Portugall issir f’żoni bi problemi naturali jew f’żoni marġinali b’ebda alternattivi ekonomiċi vijabbli. Fl-2009, proporzjon kbir (53 %) tal-primjums totali tan-nagħaġ ġie mħallas lil benefiċjarji fir-reġjun ta’ Alentejo li huwa kklassifikat bħala LFA. Wara 50 % ta’ diżakkoppjar tal-primjums tan-nagħaġ u tal-mogħoż, analiżi tax-xejriet turi li kien hemm tnaqqis aktar qawwi fil-benefiċjarji tan-nagħaġ u tal-mogħoż f’dan ir-reġjun milli f’oħrajn, li juri li r-riskju ta’ abbandun tal-produzzjoni minħabba fid-diżakkoppjar huwa aktar qawwi f’żoni żvantaġġati fejn l-alternattivi huma limitati.

IS-SISTEMI TA’ MONITORAĠĠ U VALUTAZZJONI TAL-KUMMISSJONI U TAL-ISTATI MEMBRI

42. Il-Kummissjoni u l-Istati Membri għandu jkollhom l-għodda xierqa ta’ ġestjoni stabbilita, bħal ma’ huma oqfsa li jġestu l-prestazzjoni li jaħdmu tajjeb sabiex jimmonitorjaw b’mod regolari l-indikaturi predeterminati tal-prestazzjoni, u għall-valutazzjoni tal-impatti soċjali, ekonomiċi u ambjentali tal-iskemi [41]. Barra minn hekk, iż-żewġ skemi għandhom ikunu koordinati b’mod xieraq ma’ appoġġ ieħor li huwa disponibbli għas-setturi.

MONITORAĠĠ DGĦAJJEF TAL-PRESTAZZJONI FIL-LIVELL TAL-ISTAT MEMBRU

43. Ġeneralment, kull wieħed mill-Istati Membri vverifikati għandu għad-dispożizzjoni tiegħu informazzjoni dettaljata dwar is-setturi tal-bhejjem u s-sitwazzjoni agrikola tar-reġjuni agrikoli differenti fi ħdan it-territorju tagħhom. Madankollu, din l-informazzjoni hija mxerrda madwar dipartimenti f’diversi livelli jew f’diversi aġenziji li jiġbru informazzjoni bħal din ilkoll għall-iskopijiet tagħhom.

44. Minħabba li m’hemm ebda rekwiżit legali dwar l-arranġamenti ta’ monitoraġġ, il-biċċa l-kbira mill-Istati Membri fejn saret żjara ma implimentawx sistema ta’ monitoraġġ li torbot il-prodotti tal-iskemi vverifikati ta’ għajnuna tal-annimali mar-riżultati finali speċifiċi u lanqas ma kienu identifikaw indikaturi tal-prestazzjoni speċifiċi għall-iskemi vverifikati.

45. Minkejja r-raġunijiet li ngħataw għaż-żamma tal-implimentazzjoni parzjali tal-miżuri tal-SPU permezz tal-iskemi tal-għajnuna vverifikati [42], il-Kummissjoni ma ċċaratx it-tifsira ta’ "produzzjoni" (eż. għadd ta’ azjendi agrikoli, benefiċjarji, annimali miżmuma, eċċ.) jew ta’ "provvista għall-industriji tal-ipproċessar" (eż. għoġġiela jew ħrief, il-piż ħaj tal-karkassa, tunnellati ta’ laħam, eċċ.) u kif dawn iż-żewġ komponenti kieku jindirizzaw l-impatti soċjoekonomiċi u ambjentali previsti.

46. Konsegwentement, dawn it-termini mhumiex definiti b’manjiera koerenti madwar l-Istati Membri li qed jimplimentaw l-iskemi vverifikati u mhumiex marbuta mal-bżonnijiet iddikjarati mill-awtoritajiet baġitarji u l-Kummissjoni fl-appoġġ tagħhom għaż-żamma tal-iskemi. Minflok, l-Istati Membri kellhom interpretazzjonijiet differenti ħafna dwar l-objettivi possibbli tal-iskemi u dwar is-sostituti approssimattivi differenti (jiġifieri l-objettivi operazzjonali) li jistgħu jintużaw biex tiġi mmonitorjata l-effettività tagħhom (ara l-Kaxxa 7). Madankollu, interpretazzjonijiet bħal dawn mhux neċessarjament jikkostitwixxu indikaturi tal-prestazzjoni xierqa [43] għall-kisba tal-kwistjonijiet stabbiliti li suppost kellhom jindirizzawhom iż-żewġ skemi u li l-Kummissjoni setgħet timmonitorja fil-livell tal-UE.

EBDA ĦARSA GLOBALI FUQ IL-MIŻURI DIFFERENTI LI GĦANDHOM IMPATTI MISTENNIJA SIMILI GĦAL DAWK TAL-ISKEMI VVERIFIKATI

47. Limitazzjoni addizzjonali fil-monitoraġġ mill-Kummissjoni huwa li m’hemm l-ebda għodda ta’ monitoraġġ li kieku tipprovdi ħarsa globali/olistika lejn l-għajnuniet li huma disponibbli għas-setturi tal-annimali minn diversi sorsi u li jaħdmu b’sinerġija ma’ xulxin. Għajnuniet bħal dawn huma disponibbli kemm taħt il-Pilastru I u l-Pilastru II tal-PAK [44] kif ukoll mill-fondi nazzjonali. Għalkemm din l-informazzjoni teżisti f’diversi livelli fi ħdan il-Kummissjoni, hija mhijiex miġbura b’mod sistematiku u mmonitorjata b’manjiera komprensiva.

KAXXA 7

INTERPRETAZZJONIJIET DIFFERENTI GĦALL-INDIKATURI TAL-PRESTAZZJONI TAL-ISTATI MEMBRI

Franza: Skont il-partijiet interessati, il-"produzzjoni" tista’ tiġi mmonitorjata skont l-għadd ta’ għoġġiela jew it-tunnellati ta’ vitella esportata minflok skont il-baqar li jreddgħu miżmuma biss. Il-"provvista għall-industrija tal-ipproċessar" tista’ tkun il-kilogrammi tal-piż ħaj tal-karkassa taċ-ċanga, tal-vitella u tal-ħrief. Għas-settur tal-mogħoż, l-interpretazzjoni mill-partijiet interessati bħala kejl tal-provvista lill-industrija tal-ipproċessar kienet il-ħalib tal-mogħża prodott u mwassal lill-industriji tal-ġobon.

Il-Belġju: Dawn għalihom il-"produzzjoni" kienet tfisser ir-razza tal-baqar "Blanc-Bleu Belge". Il-produzzjoni taċ-ċanga ġiet definita bit-terminu "production indigene brute (PIB)" (il-produzzjoni indiġena grossa) li tingħadd skont il-piż f’tunnellati ta’ karkassa ekwivalenti. Din hija kkalkolata meta wieħed jikkunsidra n-numru ta’ annimali mbiċċra fil-Belġju flimkien ma’ annimali ħajjin esportati minbarra l-annimali ħajjin importati.

Spanja: L-awtoritajiet nazzjonali ddefinixxew il-"produzzjoni" bħala taħlita tal-għadd totali ta’ annimali, l-għadd ta’ azjendi agrikoli u l-kwantità tal-laħam prodott. Bħala l-"provvista lill-industrija tal-ipproċessar" huma użaw karkassi ta’ annimali mrobbija b’mod domestiku flimkien mal-importazzjoni għat-tismin.

48. Pereżempju, is-setturi tal-bhejjem jibbenefikaw b’mod sinifikanti mill-fondi tal-iżvilupp rurali tal-Pilastru II, notevolment il-miżuri agroambjentali [45] u l-partijiet interessati intervistati (l-awtoritajiet nazzjonali u l-assoċjazzjonijiet rappreżentattivi tal-bdiewa) qablu dwar il-komplementarjetà ta’ din l-għajnuna. Barra minn hekk, id-deċiżjonijiet tal-produzzjoni tal-bdiewa li jrabbu l-baqar li jreddgħu u n-nagħaġ u l-mogħoż huma milquta b’mod sinifikanti minn strumenti oħra tal-politika tal-Pilastru I (eż. il-kundizzjonijiet tal-kundizzjonalità tal-SPU [46], il-miżuri tal-Artikolu 68, eċċ.) jew miżuri ffinanzjati nazzjonalment (ara l-eżempji fil-Kaxxa 8).

49. Il-benefiċjarji fejn saret żjara ma jiddistingwux bejn id-diversi komponenti tal-għajnuna li huma jirċievu. Minflok, huma kien jinteressahom mill-ammont totali tal-għajnuna fl-għemil tad-deċiżjonijiet tagħhom dwar il-produzzjoni, u mhux skema unika weħidha (ara l-Kaxxa 9). Għalhekk potenzjalment jista’ jsir finanzjament doppju [47] minħabba li jeżistu diversi skemi b’objettivi simili, li jista’ jiġi evitat kieku l-Kummissjoni kellha ħarsa globali lejn l-iskemi differenti disponibbli għall-bdiewa u l-impatti tagħhom.

KAXXA 8

EŻEMPJI TA’ SKEMI TA’ APPOĠĠ GĦAS-SETTURI VVERIFIKATI B’OBJETTIVI SIMILI

L-Irlanda: L-iskema ta’ rreġistrar tat-trattament xieraq u tat-trobbija tal-annimali għal merħliet li jreddgħu (għajnuna akkoppjata magħrufa wkoll bħala l-iskema tat-trattament xieraq tal-baqar li jreddgħu). Skema ffinanzjata nazzjonalment bi qbil mal-Kummissjoni [48] li bħalissa qiegħda tħallas primjum ta’ EUR 40 għal kull ras (madwar EUR 92,5 miljun) biex jitjieb it-trattament xieraq tal-annimali u l-kwalità tal-merħla taċ-ċanga ddedikata għall-baqar li jreddgħu. L-iskema tan-nagħaġ fuq l-artijiet erbaċei (għajnuna diżakkoppjata bl-użu tad-dispożizzjonijiet tal-Artikolu 68). Din l-iskema hija ffinanzjata minn approprjazzjonijiet mhux użati tal-SPU u hija bbażata fuq iż-żoni u marbuta mad-densità tal-istokkjar tan-nagħaġ, b’rati differenti għal bdiewa fuq il-pjanura u fuq art għolja li huma ekwivalenti għal EUR 10 kull nagħġa (madwar EUR 54 miljun mifruxa matul it-terminu tagħha ta’ tliet snin).

Ir-Renju Unit (l-Iskozja): L-iskema Skoċċiża ta’ għoġġiela taċ-ċanga (SBCS) (għajnuna akkoppjata ffinanzjata permezz tal-Artikolu 69 u mbagħad id-dispożizzjonijiet tal-Artikolu 68). Hija tagħti appoġġ dirett lill-produtturi speċjalizzati fiċ-ċanga ta’ għoġġiela rġiel u nisa li huma minn tal-inqas 75 % mgħammra miċ-ċanga u minn tal-inqas għandhom età ta’ 30 ġurnata (EUR 119200000 mill-2010–13 jew madwar 18–19-il miljun lira sterlina f’pagamenti annwali).

KAXXA 9

EŻEMPJU TA’ TAĦLITA TA’ SKEMI DIFFERENTI TA’ GĦAJNUNA LI JIKSBU OBJETTIVI SIMILI

Il-benefiċjarju kien lokalizzat f’żona żvantaġġata f’wieħed mill-Istati Membri vverifikati u saritlu żjara fuq il-post. L-akbar attività ekonomika tal-bidwi kienet tikkonsisti fil-produzzjoni tal-ħrief li huwa kien ibigħ għat-tismin lil bdiewa oħra jew direttament għat-tbiċċir. Il-produzzjoni tal-ħrief inħolqot minħabba ż-żamma ta’ 400 nagħġa li kienu qed jirgħu f’żona ta’ madwar 250 ettaru mdawra b’ċint fi ħdan art il-bidwi. Skont il-bidwi l-uċuħ tar-raba’ tal-proteini u taċ-ċereali prodotti mill-azjenda agrikola, fil-biċċa l-kbira kienu użati bħala għalf għall-annimali tiegħu. Fl-2009, il-bidwi għadda nofs il-kummerċ tiegħu lil ibnu (u trasferixxa 200 nagħġa).

Analiżi tal-kontribut relattiv tal-iskemi differenti juri l-importanza finanzjarja żgħira tal-primjums tan-nagħaġ fuq id-deċiżjoni li l-bidwi ħa dwar il-produzzjoni. Sadanittant, il-miżuri dwar l-LFA u agroambjentali għandhom objettivi simili għal dawk tal-iskemi vverifikati fir-rigward tal-immirar reġjonali u r-riżultati ambjentali u jikkontribwixxu ħafna aktar għall-qligħ sussidjarju totali tal-bidwi. Barra minn hekk, ir-rekwiżiti tal-kundizzjonalità għal primjums tal-SPU f’din l-azjenda agrikola kieku kienu jintlaħqu b’mod effiċjenti ħafna permezz ta’ bhejjem li jirgħu bħal ma huma nagħaġ u għalhekk, il-bidwi kieku kien iżomm l-annimali li jirgħu anke fin-nuqqas ta’ rekwiżit speċifiku ta’ produzzjoni impost bl-iskema tan-nagħaġ.

+++++ TIFF +++++

IL-VALUTAZZJONI TAL-IMPATTI TAL-ISKEMI MILL-KUMMISSJONI HIJA OSTAKOLATA MINĦABBA XI NUQQASIJIET

IR-RIFORMA ATTWALI TAL-KUMMISSJONI MHIJIEX APPOĠĠATA MINN EVALWAZZJONI TAL-KONTROLL TAS-SAĦĦA TAL-2008.

50. Il-Kummissjoni kkuntrattat diversi studji ta’ evalwazzjoni relevanti għaż-żewġ setturi li indirizzaw ukoll l-iskemi vverifikati u l-effetti tad-diversi miżuri ta’ appoġġ għaż-żewġ setturi. L-evalwazzjonijiet, flimkien mal-eżerċizzju tal-valutazzjoni tal-impatt, huma għodod essenzjali għall-Kummissjoni biex tistudja l-impatti ta’ politika u biex jgħinuha tipprepara opinjoni infurmata meta hija tabbozza l-proposti leġiżlattivi relevanti [49].

51. Madankollu, l-evalwazzjonijiet f’ambjent b’riformi mgħaġġla, hekk kif qed jiġi esperjenzat bħalissa (ir-riforma tal-2003 tal-PAK segwita mir-riforma tal-"Kontroll tas-Saħħa tal-PAK" tal-2008, segwita mir-riforma tal-PAK li se ssir wara l-2013), ikollhom jistrieħu fuq analiżi tal-passat li tista’ ma tkunx kompletament relevanti aktar u/jew tiġi tard wisq biex weħidhom ikunu ta’ assistenza adegwata għall-Kummissjoni.

52. Pereżempju, fir-rigward taż-żewġ setturi tal-laħam u skemi vverifikati, l-evalwazzjonijiet disponibbli [50] meta l-Kummissjoni kienet qed tiżviluppa l-proposti tar-riforma tal-PAK wara l-2013 koprew biss is-sitwazzjoni li kienet tappartjeni għad-deċiżjonijiet tar-riforma tal-2003 [51] u mhux dik li ġrat wara l-2008. Madankollu, l-Istati Membri kienu diġà qed jimplimentaw id-dispożizzjonijiet li rriżultaw mill-"Kontroll tas-Saħħa tal-PAK" li tejjeb u introduċa għodda ġdida għall-Istati Membri [52] biex ikampaw mat-tfixkil potenzjali fis-setturi vverifikati minħabba d-diżakkoppjar. L-istess kwistjonijiet huma relevanti f’valutazzjoni tal-miżuri tal-PAK dwar is-settur tan-nagħaġ u tal-mogħoż li ġiet ippubblikata f’Novembru 2011 [53].

53. B’riżultat ta’ dan, il-Kunsill u l-Parlament bħalissa qed jintalbu jieħdu deċiżjonijiet fuq riforma ġdida mingħajr ma jassorbu kompletament l-impatti tar-riformi tal-PAK tal-2008 li introduċew kambjamenti importanti dwar il-possibilitajiet ta’ għoti ta’ appoġġ speċifiku [54].

KONKLUŻJONIJIET U RAKKOMANDAZZJONIJIET

54. Il-Qorti ma sabitx evidenza konklużiva li turi li l-iskemi tal-baqar li jreddgħu u tan-nagħaġ u tal-mogħoż, l-istess bħall-għażla tal-implimentazzjoni parzjali tal-SPU, huma b’mod ġenerali għodda aktar effettiva mill-għajnuna diżakkoppjata, flimkien ma’ miżuri oħra ffinanzjati mill-UE jew nazzjonalment, biex tinżamm il-produzzjoni u b’hekk tiġi sostnuta attività ekonomika fir-reġjuni bi ftit alternattivi ekonomiċi u jiġu ġġenerati benefiċċji ambjentali.

55. Għadd ta’ Stati Membri kkonkludew li l-effetti mistennija tal-iskemi jiġu indirizzati aħjar b’diżakkoppjar sħiħ tal-primjums flimkien ma’ approċċ koordinat tal-użu tal-fondi tal-Pilastru I u tal-Pilastru II biex isostnu s-setturi f’żoni fraġli jew għal skopijiet speċifiċi. Fil-fatt, hemm xejra dejjem tikber li l-iskemi ta’ għajnuna vverifikata jiġu assorbiti fl-SPU u li jkun hemm serħan fuq strumenti alternattivi biex is-setturi vulnerabbli jkunu protetti.

56. Il-Kummissjoni pproponiet li għajnuna volontarja akkoppjata għandha tiġi permessa lil hinn mill-2013 f’ċertu setturi, inklużi s-setturi vverifikati. La l-Kunsill u lanqas il-Parlament Ewropew għadhom ma rreaġixxew b’mod formali dwar il-proposta tal-Kummissjoni. Ir-rakkomandazzjonijiet hawn taħt jissuġġerixxu bidliet dettaljati li l-leġiżlatur għandu mnejn ikun jixtieq jinkludi fi kwalunkwe skema reveduta jekk il-proposta tal-Kummissjoni tiġi aċċettata.

L-ISKEMI TAL-BAQAR LI JREDDGĦU U N-NAGĦAĠ U L-MOGĦOŻ HUMA MMIRATI LEJN IR-REĠJUNI L-AKTAR RELEVANTI FL-ISTATI MEMBRI?

57. L-Istati Membri ġew permessi li jżommu l-iskemi tal-baqar li jreddgħu u n-nagħaġ u l-mogħoż minħabba r-riskji tal-produzzjoni f’xi wħud mis-setturi u r-reġjuni. Il-verifika kkonkludiet li ħafna mill-fondi mogħtija skont l-iskemi vverifikati huma disponibbli madwar it-territorji tal-Istati Membri. Għalhekk, minkejja l-enfasi tal-leġiżlatur fuq reġjuni fraġli, l-iskemi, hekk kif inhuma mfassla, ma jiffukawx fuq dawk ir-reġjuni u żoni fejn il-produzzjoni lokali hija vitali għall-ekonomija u għall-ambjent u fejn ma jeżistu ebda alternattivi. L-effetti tal-iskemi għalhekk iddgħajfu minħabba n-nuqqas ta’ immirar (il-paragrafi 15 sa 17).

58. L-uniku miżuri mmirati previsti fl-għajnuna għaż-żewġ setturi huma l-primjums addizzjonali fejn dawn japplikaw u li jistgħu jitħallsu biss lil bdiewa lokalizzati f’ċertu żoni. Madankollu, dawn huma ta’ sinifikat finanzjarju limitat u/jew fil-proċess li jiġu diżakkoppjati (il-paragrafi 18 sa 21).

RAKKOMANDAZZJONI 1

Il-Kummissjoni għandha żżid il-ħtieġa li l-iskemi għall-għajnuna diretta akkoppjata jkunu mmirati. B’mod partikolari, ir-regoli ta’ implimentazzjoni tal-Kummissjoni għandhom jeħtieġu lill-Istati Membri jidentifikaw u jiġġustifikaw iż-żoni agrikoli li fihom il-primjums akkoppjati tal-annimali jista’ jkollhom effett ta’ benefiċċju li jista’ jintwera u fejn hemm nuqqas ta’ alternattivi viabbli effettivi.

L-ISKEMI TAL-BAQAR LI JREDDGĦU U TAN-NAGĦAĠ U TAL-MOGĦOŻ HUMA EFFETTIVI FIŻ-ŻAMMA TAL-PRODUZZJONI SPEĊIFIKA BIEX B’HEKK JIĠU EVITATI L-KONSEGWENZI NEGATTIVI SOĊJALI, EKONOMIĊI U AMBJENTALI?

59. Paragun bejn l-Istati Membri li ddiżakkoppjaw l-appoġġ kompletament u l-Istati Membri li żammew l-iskemi ta’ appoġġ ivverifikati ma jagħtix evidenza konklużiva favur l-effettività ġenerali ta’ dawn tal-aħħar fiż-żamma tal-produzzjoni (il-paragrafi 22 sa 28).

60. L-impatt tal-fatturi eżoġeni u kuntestwali li jinfluwenzaw is-setturi huwa predominanti, aktar milli l-impatt fuq l-iskemi nfushom (il-paragrafi 29 u 30). Madankollu kien hemm evidenza li f’reġjuni fraġli, id-diżakkoppjar tal-primjums irriżulta fi tnaqqis tal-produzzjoni tal-bhejjem (il-paragrafu 41).

RAKKOMANDAZZJONI 2

Il-Kummissjoni, b’koordinament mal-Istati Membri, għandha tiċċara t-tipi l-aktar relevanti ta’ attivitajiet speċifiċi tal-biedja (eż. sistemi estensivi ta’ ragħa, ix-xogħol tar-rgħajja, eċċ.) biex iżżomm il-produzzjoni agrikola u ssostni l-attività ekonomika fir-reġjuni bi ftit alternattivi ekonomiċi u tiġġenera l-benefiċċji ambjentali.

Biex l-effettività tal-appoġġ tal-UE lis-setturi vverifikati tilħaq il-massimu, appoġġ bħal dan għandu jkun iffukat fuq bdiewa u attivitajiet speċifiċi tal-biedja f’reġjuni żvantaġġati li qed jiffaċċjaw riskji ambjentali, soċjali u ekonomiċi.

61. Id-deċiżjonijiet tal-produzzjoni tal-bdiewa ta’ baqar li jreddgħu u n-nagħaġ u l-mogħoż huma milquta minn panoplija ta’ miżuri differenti ta’ appoġġ li huma disponibbli għalihom u li ġejjin minn sorsi differenti. Safejn l-iskemi ta’ għajnuna akkoppjata huma meqjusa neċessarji, huwa probabbli li jkollhom impatt akbar jekk dawn ikunu ffukati u orjentati aħjar lejn kompettittività fuq l-azjendi agrikoli (il-paragrafi 31 u 32).

62. Ma kienx hemm differenzi li jintlemħu bejn l-Istati Membri li jużaw l-implimentazzjoni sħiħa jew parzjali tal-SPU fix-xejriet li jikkonċernaw l-aspetti soċjali, ekonomiċi u ambjentali bħal ma huma l-produzzjoni tal-laħam, in-numru ta’ benefiċjarji u annimali u ż-żona taħt mergħa permanenti (il-paragrafi 24 sa 28 u 33 sa 40).

L-ISKEMI TAL-BAQAR LI JREDDGĦU U TAN-NAGĦAĠ U L-MOGĦOŻ HUMA MMONITORJATI TAJJEB U VVALUTATI MILL-KUMMISSJONI U MILL-ISTATI MEMBRI?

63. Fil-biċċa l-kbira mill-Istati Membri fejn saret żjara, il-monitoraġġ tal-indikaturi tal-prestazzjoni kien dgħajjef minħabba n-nuqqas ta’ sistema ta’ monitoraġġ tal-prestazzjoni ad hoc biex jitkejlu r-riżultati tal-iskemi vverifikati, u l-interpretazzjonijiet differenti tat-termini "produzzjoni" u "forniment lill-industrija tal-ipproċessar" minn kull Stat Membru (il-paragrafi 43 sa 46). Limitazzjoni addizzjonali fil-monitoraġġ mill-Kummissjoni kienet in-nuqqas ta’ għodda xierqa li tipprovdi ħarsa globali lejn l-għajnuniet li huma disponibbli minn sorsi differenti (il-paragrafi 47 sa 49).

64. Il-pass mgħaġġel tar-riformi reċenti tal-PAK mhux dejjem jippermetti li jsiru valutazzjonijiet kwantitattivi u preċiżi f’waqthom. Għalhekk, is-sistema tal-Kummissjoni għall-valutazzjoni tal-impatti tal-iskemi vverifikati hija mfixkla min-nuqqas ta’ disponibbiltà ta’ evalwazzjoni tal-Kontroll tas-Saħħa tal-2008 (il-paragrafi 42 u 50 sa 53).

RAKKOMANDAZZJONI 3

Il-Kummissjoni għandha tispeċifika l-ħtiġijiet ta’ monitoraġġ u l-arranġamenti mistennija mill-Istati Membri għall-iskemi ta’ għajnuna li jikkonċernaw is-setturi tal-annimali u tinkludi dawn f’rekwiżit legali, bħal att ta’ implimentazzjoni, li jirrikjedi lill-Istati Membri jużaw l-indikaturi tal-prestazzjoni xierqa u data aġġornata li huma marbuta tajjeb mar-riżultati previsti mill-iskemi tal-għajnuna għall-annimali.

Il-Kummissjoni għandha timplimenta qafas permanenti ta’ monitoraġġ li jkun jindika l-għajnuna diretta mħallsa għall-appoġġ tas-setturi tal-annimali fl-Istati Membri, inklużi l-għajnuna nazzjonali u l-appoġġ tal-Pilastru II, billi tiġbor u timmonitorja l-informazzjoni b’mod komprensiv madwar l-UE. Billi tagħmel dan, il-Kummissjoni kieku tieħu inkunsiderazzjoni l-effetti ġenerali tat-tipi differenti ta’ skemi mmirati lejn is-setturi tal-annimali u tidentifika sinerġiji potenzjali fosthom, bl-għan li tevita l-finanzjament doppju skont strumenti ta’ appoġġ li għandhom objettivi simili.

RAKKOMANDAZZJONI 4

Il-Kummissjoni b’koordinazzjoni mal-Istati Membri għandha twettaq evalwazzjoni komprensiva tal-impatt tal-iskemi differenti ta’ appoġġ u fejn xieraq, tivvaluta l-impatti ta’ miżuri alternattivi għat-titjib tal-kwalità tal-produzzjoni u l-kompetittività, pereżempju billi tinkoraġġixxi titjib fil-merħliet.

Dan ir-Rapport ġie adottat mill-Awla I, immexxija mis-Sur Ioannis SARMAS, Membru tal-Qorti tal-Awdituri, fil-Lussemburgu fil-laqgħa tagħha tal- 20 ta’ Ġunju 2012.

Għall-Qorti tal-Awdituri

+++++ TIFF +++++

Vítor Manuel da Silva Caldeira

President

[1] COM(2011) 625 final/2 tad- 19 ta’ Ottubru 2011.

[2] Agriculture in the European Union — Statistical and economic information 2010 (L-Agrikoltura fl-Unjoni Ewropea — informazzjoni dwar l-Istatistika u ekonomika 2010), id-DĠ Agrikoltura u Żvilupp Rurali tal-Kummissjoni Ewropea.

[3] Għall-UE fl-intier tagħha, madwar żewġ terzi taċ-ċanga prodotta ġejjin direttament jew indirettament mill-merħliet li jipproduċu l-ħalib, settur li mhuwiex kopert f’din il-verifika.

[4] Sors: Eurostat.

[5] Ara pereżempju l-preambolu tar-Regolament tal-Kunsill (KE) Nru 1254/1999 tas- 17 ta’ Mejju 1999 dwar l-organizzazzjoni komuni tas-suq taċ-ċanga u tal-vitella (ĠU L 160, 26.6.1999, p. 21), il-premessa 12 li tiddikjara li "[…] Billi huwa xieraq li l-Istati Membri jitħallew jistabbilixxu rabta bejn iż-żoni sensittivi jew lokalitajiet u l-produzzjoni ta’ baqar li jreddgħu sabiex jassiguraw iż-żamma ta’ dik il-produzzjoni speċjalment f’żoni fejn ma jkunx hemm alternattiva oħra." Għal laħam tan-nagħaġ/il-laħam tal-mogħoż, il-preambolu tar-Regolament tal-Kunsill (KE) Nru 2529/2001 tad- 19 ta’ Diċembru 2001 dwar l-organizzazzjoni komuni tas-suq tal-laħam tan-nagħaġ u l-laħam tal-mogħoż (ĠU L 341, 22.12.2001, p. 3), il-premessa 11 iddikjarat li "Għandha tiġi stabbilità rabta bejn iż-żoni jew il-lokalitajiet sensittivi u l-produzzjoni tan-nagħaġ jew tal-mogħoż sabiex din il-produzzjoni tinżamm, speċjalment f’arei fejn din il-produzzjoni tkun importanti għall-ekonomija lokali".

[6] Ir-Regolament (KE) Nru 1254/1999 stabbilixxa r-rati tal-primjums għas-settur taċ-ċanga. Ir-Regolament (KE) Nru 2529/2001 stabbilixxa l-għajnuna diretta għas-settur tal-laħam tan-nagħaġ/il-laħam tal-mogħoż.

[7] Ibbażat fuq l-għadd ta’ annimali.

[8] Ir-Regolament tal-Kunsill (KE) Nru 1782/2003 tad- 29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (ĠU L 270, 21.10.2003, p.1).

[9] Inklużi fost oħrajn is-setturi taċ-ċanga u tal-laħam tal-nagħaġ/il-laħam tal-mogħoż.

[10] L-iskema ta’ pagament uniku bdiet topera fl- 1 ta’ Jannar 2005. L-Istati Membri setgħu jagħżlu li japplikaw l-SPU wara perjodu ta’ tranżizzjoni (li spiċċa fil- 31 ta’ Diċembru 2005 jew il- 31 ta’ Diċembru 2006), abbażi ta’ kundizzjonijiet agrikoli speċjali, fejn dan kien iġġustifikat. Il-bażi legali fl-eżerċizzju tal-implimentazzjoni parzjali tal-għażla tal-SPU kien hemm stipulazzjoni għaliha fl-Artikoli 64 sa 68 tar-Regolament (KE) Nru 1782/2003.

[11] Il-bqija tal-ammonti medji mħallsa lill-bdiewa matul il-perjodu ta’ referenza (ġeneralment 2000–02) ġew integrati fil-kalkolu tal-SPU skont kif kull Stat Membru għażel li jikkalkola l-intitolamenti.

[12] Ir-reġjuni li huma parti mill-Istat Membru huma lokalizzati barra mill-Ewropa u jiffurmaw kompletament parti mill-UE. Hemm disa’ reġjuni bħal dawn — sitta Franċiżi, tnejn Portuġiżi u wieħed Spanjol.

[13] Spanja, Franza u s-Slovenja ddiżakkoppjaw l-primjum tan-nagħaġ u l-mogħoż fis-sena kalendarja 2010 filwaqt li d-Danimarka ddiżakkoppjat fis-sena kalendarja 2012.

[9999] Ħlief f’każijiet fejn l‑għadd ta’ benefiċjarji tbaxxa b’mod sinifikanti wara d‑diżakkoppjar u b’hekk ġiet permessa żieda fir‑rati ta’ għajnuna għal kull bidwi.

[14] KUMM(2008) 306 finali tal- 20 ta’ Mejju 2008.

[15] Ir-Regolament tal-Kunsill (KE) Nru 73/2009 tad- 19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (ĠU L 30, 31.1.2009, p. 16), li daħal fis-seħħ minn Jannar 2009.

[16] Fis-settur taċ-ċanga, il-primjum tal-qatla u l-primjum speċjali għall-annimali rġiel kellhom jiġu ddiżakkoppjati sal- 1 ta’ Jannar 2012 l-aktar tard.

[17] Il-premessa 34 tal-preambolu tar-Regolament tal-Kunsill (KE) Nru 73/2009. "[…] fir-rigward tas-settur tal-laħam tal-baqar li jreddgħu u tan-nagħaġ u tal-laħam tal-mogħoż, jidher li possibbilment għadha meħtieġa ż-żamma tal-livell minimu ta’ produzzjoni agrikola għall-ekonomiji agrikoli f’ċerti reġjuni u, b’mod partikolari, fejn il-bdiewa m’għandhomx rikors għal alternattivi ekonomiċi oħra […]".

[18] Dan l-argument diġà tqajjem matul id-diskussjoni li saret fil-Kunsill qabel ir-riforma tal-2003. Ara l-Kunsill "Ir-Riforma tal-PAK: Nota ta’ spjegazzjoni DS 222/03", il-Lussemburgu, it- 18 ta’ Ġunju 2003.

[19] Proposta tal-Kummissjoni għal Regolament tal-Parlament Ewropew u tal-Kunsill li jistabbilixxi r-regoli għall-pagamenti diretti lill-bdiewa skont skemi ta’ appoġġ fil-qafas tal-politika agrikola komuni — KUMM(2011) 625 finali/2 tad- 19 ta’ Ottubru 2011. It-Titolu IV, il-Kapitolu 1 jiddeskrivi l-possibiltajiet għal appoġġ akkoppjat volontarju li jista’ jingħata lil xi setturi inklużi tal-laħam tan-nagħaġ u tal-laħam tal-mogħoż u taċ-ċanga u tal-vitella sa 5 % tal-limiti massimi nazzjonali annwali u aktar minn hekk f’każijiet speċifiċi.

[20] Il-Belġju, Spanja, Franza u l-Portugall.

[21] L-Awstrija u l-Finlandja. Ma twettaq l-ebda xogħol tal-verifika speċifiku fir-rigward tas-Slovenja, li ddiżakkoppjat fl-2010, jew id-Danimarka, li kienet iddeċidiet li żżomm il-primjum tan-nagħaġ u tal-mogħoż biss sal-2012.

[22] L-Irlanda u r-Renju Unit (l-Ingilterra u l-Iskozja).

[23] Il-linja bażi għall-"Manutenzjoni" stabbilita fuq xejriet qabel u wara l-introduzzjoni tal-SPU.

[24] Jiġifieri, il-primjums tal-baqar li jreddgħu u tan-nagħaġ deskritti fl-Artikoli 111(1) u 101(1) tar-Regolament (KE) Nru 73/2009.

[25] Hekk kif hemm previst fl-Artikolu 101(2) tar-Regolament (KE) Nru 73/2009.

[26] L-Artikolu 102 tar-Regolament (KE) Nru 73/2009.

[27] Diżakkoppjar b’50 % meħtieġ bir-regolament mill-ewwel sena tal-implimentazzjoni tal-SPU; diżakkoppjar sħiħ tal-għajnuna lil dawn is-setturi fi Franza u fi Spanja mill-2010.

[28] Jiġifieri r-reġjuni skont l-objettiv ta’ Konverġenza kif inhuwa użat fl-allokazzjoni tal-Fondi Strutturali tal-UE, li jikkorrispondu ma’ NUTS (klassifikazzjoni komuni ta’ unitajiet territorjali għall-istatistika) it-2 livell, fejn il-PGD per capita huwa anqas minn 75 % tal-UE-25.

[29] SEC(2008) 1885 tal-20 ta’ Mejju, p. 50.

[30] Dawn jiddikjaraw li l-Kummissjoni għandha tapprova d-deċiżjonijiet tal-Istati Membri permezz ta’ att ta’ implimentazzjoni (jiġifieri dawk li hemm referenza għalihom fl-Artikolu 39(3), jew fejn xieraq, fl-Artikolu 39(4)(a) fil-proposti leġiżlattivi tal-PAK wara l-2013) fejn jintwera wieħed minn dawn il-bżonnijiet fir-reġjun jew is-settur ikkonċernat.

[31] L-Awstrija, il-Belġju, Franza, il-Portugall u Spanja.

[32] L-Irlanda u r-Renju Unit.

[33] Id-Danimarka, Spanja, Franza u s-Slovenja.

[34] Ir-Rapport ta’ Evalwazzjoni tal-Kummissjoni (2010): "Evalwazzjoni tal-Effetti tad-Diżakkoppjar Parzjali fuq is-Swieq", p. 147 sa 150. Il-Ministeru tal-Agrikoltura fi Spanja: "Analysis for possible decoupling of bovine premiums (suckler cow premium and slaughter premium)" (Analiżi għal possibilità ta’ diżakkoppjar tal-primjums tal-bovini (il-primjum tal-baqar li jreddgħu u l-primjum tal-qatla).

[35] Kontroll tas-Saħħa tal-PAK — Valutazzjoni tal-Impatt Nota Nru 3, p. 3.

[36] Il-moviment staġjonali tal-merħliet tal-annimali minn post għall-ieħor.

[37] Pereżempju l-Artikolu 6(2) tar-Regolament (KE) Nru 73/2009 li jistipola li l-Istati Membri għandhom jiżguraw li l-art li kienet mergħa permanenti fl-2003 għandha tinżamm.

[8888] L-Istati Membri fejn saret żjara fuq il-post.Il-Belġju, Spanja, Franza, l-Awstrija u l-Portugall bi primjums tal-baqar li jreddgħu u d-Danimarka u l-Finlandja bi primjums tan-nagħaġ u tal-mogħoż biss.Il-Portugall: ara l-Kaxxa 5 għar-raġunijiet taż-żieda.

[38] COM(2008) 306 final.

[39] Għal analiżi dettaljata tar-riskji ambjentali li wieħed jista’ jħabbat wiċċu magħhom fil-biedja tan-nagħaġ u tal-mogħoż, ara r-Rapport ta’ Evalwazzjoni tal-Kummissjoni, (2007) "Study on environmental consequences of Sheep and Goat farming and of the Sheep and Goat premium system", (Studju fuq il-konsegwenzi ambjentali tal-biedja tan-Nagħaġ u tal-Mogħoż u tas-sistema tal-primjums tan-Nagħaġ u tal-Mogħoż) p. 48 sa 64.

[40] Skont ir-rapport tal-Quality Meat Scotland "The importance of livestock production to the Scottish economy" (L-importanza tal-produzzjoni tal-bhejjem għall-ekonomija Skoċċiża), ibbażat fuq il-klassifikazzjoni tal-kapaċità tal-art għall-użu agrikolu tal-Macaulay Land Use Research Institute, 6 % biss tal-erja fuq l-art Skoċċiża hija kklassifikata bħala art ta’ kwalità ’l fuq mill-medja u li tista’ tintuża għall-uċuħ tar-raba’. Għalhekk, hemm dipendenza qawwija fuq il-biedja tal-bhejjem li jixtarru li tirrifletti l-kapaċità tal-art Skoċċiża u l-alternattivi limitati għall-produzzjoni fuq din l-art. Skont is-sistema ta’ klassifikazzjoni tal-Kummissjoni Ewropea għall-identifikazzjoni ta’ Żoni Żvantaġġati, kważi 85 % tal-art agrikola Skoċċiża taqa’ taħt il-kategorija ta’ LFA u l-produzzjoni tal-bhejjem li jixtarru hija l-attività tal-biedja dominanti u f’dawn l-inħawi jinstabu aktar minn 90 % tat-trobbija tan-nagħaġ u 82 % tal-baqar taċ-ċanga.

[41] Ir-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (ĠU L 248, 16.9.2002, p. 1), ir-Regolament Finanzjarju, l-Artikolu 27 jiddikjara li: "L-approprjazzjonijiet tal-budget [baġit] għandhom ikunu wżati b’ konformità mal-prinċipju ta’ amministrazzjoni soda finanzjarja, jiġiefiri [jiġifieri] bi qbil mal-prinċipji ta’ l [tal]-ekonomija, l-effiċċjenza [effiċjenza] u l-effettività." Barra minn hekk jiddikjara li "Objettivi speċifiċi, li jistgħu jitkejjlu, li jistgħu jintlaħqu, relevanti u f’waqqthom [f’waqthom] għandhom ikunu stabbiliti għas-setturi kollha ta’l [tal]-attività koperta bil-budget. It-twettieq [twettiq] ta’ dawk l-objettivi għandu jkun sorveljat b’indikaturi ta’ l [tal]-imġieba [imġiba] […]".

[42] Ara l-paragrafu 7, il-Kaxxa 1: "livell minimu ta’ produzzjoni agrikola […] sabiex tassigura provvista adegwata ta’ materja prima lill-industriji tal-ipproċessar […]".

[43] L-indikaturi tal-prestazzjoni għandhom ikunu relevanti, aċċettati, kredibbli, faċli u robusti (RACER).

[44] Il-Pilastru I jinkludi miżuri ta’ appoġġ għas-suq u għajnuniet diretti, inkluża l-SPU, lil produtturi tal-UE. Il-Pilastru II ikopri miżuri ta’ żvilupp rurali, li għandhom il-mira li jappoġġaw il-komunitajiet rurali biex jiżviluppaw u jiddiversifikaw.

[45] Ara wkoll, il-Kummissjoni Ewropea (2010) l-Evalwazzjoni tal-miżuri tal-PAK dwar is-setturi li huma suġġetti għal appoġġ fil-passat u fil-preżent — l-ewwel Lott: Kwistjonijiet orizzontali: "Evalwazzjoni tal-Effetti tad-Diżakkoppjar Parzjali fuq is-Swieq", p. 66.

[46] Dawn il-kundizzjonijiet ta’ kundizzjonalità jinkludu ż-żamma tal-art f’kundizzjoni agrikola u ambjentali tajba u r-rispett għar-regolamenti tal-ġestjoni statutorja.

[47] It-terminu "finanzjament doppju" kif użat mill-Kummissjoni jirreferi għal pagamenti li jsiru skont żewġ skemi jew aktar sabiex jinkiseb l-istess objettiv.

[48] Jiġifieri skont l-Artikolu 88(3) tat-Trattat tal-KE u l-European Commission’s Agricultural State Aid Guidelines (il-Linji Gwida tal-Kummissjoni Ewropea dwar l-Għajnuna mill-Istat lis-settur tal-Agrikoltura).

[49] Il-proposti leġiżlattivi fuq ir-riforma tal-PAK wara l-2013.

[50] L-evalwazzjoni tal-għajnuniet diretti fis-settur taċ-ċanga u tal-vitella, Ottubru 2010 u L-evalwazzjoni tal-effetti tad-diżakkoppjar parzjali fuq is-swieq, Ottubru 2010.

[51] Jiġifieri li jkopru l-miżuri tal-Artikolu 69 tar-Regolament (KE) Nru 1782/2003.

[52] Ara pereżempju l-Artikolu 68 il-ġdid tar-Regolament (KE) Nru 73/2009 li jissostitwixxi l-Artikolu 69 l-antik tar-Regolament (KE) Nru 1782/2003 u l-possibilitajiet il-ġodda offruti permezz tal-Artikolu 63 tal-istess Regolament.

[53] L-evalwazzjoni tal-miżuri tal-PAK għas-settur tan-nagħaġ u tal-mogħoż, Novembru 2011.

[54] Pereżempju, ir-rapport tal-2010 intitolat l-"Evalwazzjoni tal-Effetti tad-Diżakkoppjar Parzjali fuq is-Swieq" (L-evalwazzjoni tal-miżuri tal-PAK dwar is-setturi li huma soġġetti għal appoġġ dirett fil-passat jew fil-preżent — l-ewwel Lott: Kwistjonijiet orizzontali, p. 2) iddikjara li l-għan tiegħu kien li janalizza l-effetti tal-għajnuniet akkoppjati jew parzjalment akkoppjati — hekk kif inhuma stabbiliti bir-Regolament (KE) Nru 1782/2003 — fuq is-suq, fi ħdan il-kuntest ġenerali ta’ diżakkoppjar totali. B’mod simili, ir-rapport ippubblikat fl-2010 intitolat "Evaluation of direct aids in the beef and veal sector" (L-evalwazzjoni tal-għajnuna diretta fis-settur taċ-ċanga u tal-vitella) jiffoka fuq il-perjodu 2005–07 u ma jkoprix l-effetti tad-dispożizzjonijiet legali introdotti bir-Regolament (KE) Nru 73/2009.

--------------------------------------------------

ANNESS I

ĦARSA ĠENERALI LEJN IL-PAGAMENTI DIRETTI AKKOPPJATI TAL-BAQAR LI JREDDGĦU U N-NAGĦAĠ U L-MOGĦOŻ FL-ISTATI MEMBRI LI JIMPLIMENTAW L-SPU

Stat Membru | Nagħaġ u mogħoż | Sena tal-bidu | Baqar li jreddgħu | Sena tal-bidu | Limitu massimu tal-UE 2005 | Il-limitu massimu tal-UE 2010 | Baġit allokat fuq l-Artikolu 68 mill-2010–13 [9999] | Deskrizzjoni tal-appoġġ speċifiku skont l-Artikolu 68 [9999] |

Nagħaġ u mogħoż | Baqar li jreddgħu | Nagħaġ u mogħoż | Nagħaġ u mogħoż |

Bażiku | Supplimentari | Bażiku | Addizzjonali | Bażiku | Supplimentari | Bażiku | Addizzjonali |

Il-Belġju | Diżakkoppjati | 2005 | Akkoppjati | | M/A | M/A | 77565000 | 19389000 | M/A | M/A | 77565000 | 19389000 | 29978880 | Għal kwalità aħjar (l-Artikolu 68(1)(a)(ii))Primjums għat-trobbija fuq artijiet erbaċei (l-Artikolu 68(1)(b))Sostenn speċifiku għall-għelejjel ta’ kopertura li huma favur l-ambjentKonservazzjoni tal-razza Piétrain fis-settur tal-ħnieżer |

Id-Danimarka | 2012 | | Diżakkoppjati | 2005 | 855000 | M/A | M/A | M/A | 855000 | M/A | M/A | M/A | 111820000 | Miżuri agroambjentali (l-Artikolu 68(1)(a)(v))Uċuħ perenni tal-enerġija (l-Artikolu 68(1)(a)(i))Siġar tal-frott u siġar żgħar tal-frott żgħir bla għadam perenni (l-Artikolu 68(1)(a)(i))Produzzjoni tal-uċuħ perenni tal-enerġija (l-Artikolu 68(1)(a)(i))Sostenn speċifiku għall-produzzjoni tal-laħam (l-Artikolu 68(1)(b)) |

Il-Ġermanja | Diżakkoppjati | 2005 | Diżakkoppjati | 2005 | M/A | M/A | M/A | M/A | M/A | M/A | M/A | M/A | 4000000 | Primjum tal-artijiet erbaċei fis-setturi tal-prodotti tal-ħalib (l-Artikolu 68(1)(b)) |

L-Irlanda | Diżakkoppjati | 2005 | Diżakkoppjati | 2005 | M/A | M/A | M/A | M/A | M/A | M/A | M/A | M/A | 143800000 | Skema tan-nagħaġ tal-artijiet erbaċei (l-Artikolu 68(1)(b))Effiċjenza tal-artijiet erbaċei fis-settur tal-prodotti tal-ħalib (l-Artikolu 68(1)(b))Konservazzjoni fil-bhejjem tal-blat (l-Artikolu 68(1)(a)(i))Skema tal-UE tal-benessri tal-baqar li jreddgħu (l-Artikolu 68(1)(a)(iv)) |

Il-Greċja | Diżakkoppjati | 2006 | Diżakkoppjati | 2006 | 180300000 | 63200000 | 25700000 | 3100000 | M/A | M/A | M/A | M/A | 323600000 | Titjib tal-kwalità taż-żejt taż-żebbuġa u l-qamħ durum (l-Artikolu 68(1)(a)(ii))Produtturi LFA fis-setturi tal-laħam (erħiet, baqar li jreddgħu, nagħaġ u mogħoż) (l-Artikolu 68(1)(b))Programmi ta’ ristrutturar fir-reġjuni muntanjużi tal-LFA (l-Artikolu 68(1)(c)) |

Spanja | 2010 | | Akkoppjati | | 366997000 | 111589000 | 279830000 | 28937000 | M/A | M/A | 261153000 | 26000000 | 992653540 | Programm nazzjonali tal-legumi ta’ kwalitàProgramm ta’ tabakk ta’ kwalitàTinwib bagħliGħajnuna lil bdiewa tan-nagħaġ u tal-mogħoż fuq l-iskemi ta’ kwalitàGħajnuna għal prodotti tal-ħalib ta’ kwalitàGħajnuna lil produtturi tan-nagħaġ u tal-mogħożGħajnuna lil produtturi tal-ħalib fl-LFAProduzzjoni tal-laħam taċ-ċanga skont il-kwalità rikonoxxuta uffiċjalmentVulnerabilità tal-baqar li jreddgħuSostenn għal kwalità li dejjem titjieb tal-pitravi taz-zokkorSostenn għal kwalità li dejjem titjieb tal-qotonSettur tal-ġewżSostenn għal kwalità dejjem titjieb tal-ħalib u l-prodotti tal-ħalibSostenn għas-settur tal-ħalib f’żoni vulnerabbli /sensittiviSostenn għas-settur tal-mogħoż fl-LFASostenn għas-settur tan-nagħaġ f’żoni vulnerabbliIl-miżuri tal-eks-Artikolu 69 (ċanga, qoton, zokkor, ħalib) |

Franza | 2010 | | 25 % diżakkoppjati fl-2010 | | 133716000 | 40208000 | 734908000 | 1137000 | M/A | M/A | 525622000 | M/A | 1874400000 | Għajnuna addizzjonali għall-uċuħ tal-proteini (l-Artikolu 68(1)(a)(i))Għajnuna għal kwalità tal-qamħ durum (l-Artikolu 68(1)(a)(ii))Għajnuna biex tinżamm il-biedja organika (l-Artikolu 68(1)(a)(v))Għajnuna għal-konverżjoni għal biedja organika (l-Artikolu 68)Diversifikazzjoni fit-tinwib (l-Artikolu 68(1)(a)(v))Għajnuna għall-għoġġiela mwielda mill-baqar li jreddgħu u għoġġiela li għandhom tabella organika; għajnuna għal produtturi tan-nagħaġ u tal-mogħoż; għajnuna għal produtturi tal-ħalib f’reġjuni muntanjużi (l-Artikolu 68(1)(b))Assigurazzjoni għal ħsad tal-uċuħ (l-Artikolu 68(1)(d)) |

Stat Membru | Nagħaġ u mogħoż | Sena tal-bidu | Baqar li jreddgħu | Sena tal-bidu | Limitu massimu tal-UE 2005 | Il-limitu massimu tal-UE 2010 | Baġit allokat fuq l-Artikolu 68 mill-2010–13 [9999] | Deskrizzjoni tal-appoġġ speċifiku skont l-Artikolu 68 [9999] |

Nagħaġ u mogħoż | Baqar li jreddgħu | Nagħaġ u mogħoż | Nagħaġ u mogħoż |

Bażiku | Supplimentari | Bażiku | Addizzjonali | Bażiku | Supplimentari | Bażiku | Addizzjonali |

L-Italja | Diżakkoppjati | 2005 | Diżakkoppjati | 2005 | M/A | M/A | M/A | M/A | M/A | M/A | M/A | M/A | 1277100000 | Titjib tal-kwalità (ċanga u vitella; laħam tan-nagħaġ u tal-mogħoż; żejt taż-żebbuġa; prodotti tal-ħalib; tabakk; zokkor; prodotti florikulturali) (l-Artikolu 68(1)(a)(ii))Tinwib (l-Artikolu 68(1)(a)(v))Pagamenti ta’ assigurazzjoni għal ħsad, annimali u pjanti (l-Artikolu 68(1)(d)) |

Il-Lussemburgu | Diżakkoppjati | 2005 | Diżakkoppjati | 2005 | M/A | M/A | M/A | M/A | M/A | M/A | M/A | M/A | M/A | M/A |

Malta | Diżakkoppjati | 2007 | Diżakkoppjati | 2007 | 53000 | 18000 | 26000 | 3000 | M/A | M/A | M/A | M/A | M/A | M/A |

Il-Pajjiżi l-Baxxi | Diżakkoppjati | 2006 | Diżakkoppjati | 2006 | 13800000 | 300000 | 10900000 | M/A | M/A | M/A | M/A | M/A | 120585000 | Għat-trasport fuq l-ilma (l-Artikolu 68(1)(a)(i))Benessri tal-annimali (l-Artikolu 68(1)(a)(iv))I&R elettroniku għan-nagħaġ (l-Artikolu 68(1)(b))Assigurazzjoni tat-temp (l-Artikolu 68(1)(d)) |

L-Awstrija | Diżakkoppjati | 2005 | Akkoppjati | | M/A | M/A | 70578000 | 99000 | M/A | M/A | 70578000 | 99000 | 51600000 | Primjum tal-baqar tal-ħalib (l-Artikolu 68(1)(b)) |

Il-Portugall | Akkoppjati | | Akkoppjati | | 21892000 | 7184000 | 79031000 | 9503000 | 21892000 | 7184000 | 78695000 | 9462000 | 133044000 | Sistemi ta’ mmaniġġjar estensiv tar-razzez autochthon-nous (ċanga, nagħaġ, mogħoż) (l-Artikolu 68(1)(a)(i))Titjib tal-kwalità ta’ prodotti agrikoli (uċuħ u annimali) (l-Artikolu 68(1)(a)(ii))Miżuri agroambjentali għal protezzjoni tal-patrimonju nazzjonali taż-żebbuġ u sostenn għal mergħa estensiva (l-Artikolu 68(1)(a)(v))Lil tipi ta’ agrikoltura ekonomikament vulnerabbli fis-setturi tal-ħalib u tan-nagħaġ (l-Artikolu 68(1)(b)) |

Is-Slovenja | 2010 | | Diżakkoppjati | 2007 | 520000 | 178000 | 5183000 | 626000 | M/A | M/A | M/A | M/A | 49514200 | Għal trobbija estensiva ta’ annimali bovini femminili u pagament tal-prodotti tal-ħalib lil bdiewa f’reġjuni muntanjużi u fuq telgħat wieqfin (l-Artikolu 68(1)(b))Preżervazzjoni tat-trobbija tal-annimali fi rziezet b’mergħat permanenti (l-Artikolu 68(1)(c)) |

Il-Finlandja | Akkoppjati | | Diżakkoppjati | 2006 | 1200000 | 400000 | 9300000 | 600000 | 600000 | 200000 | M/A | M/A | 194804200 | Sostenn għal produzzjoni taċ-ċanga u tal-vitella u l-primjum tal-baqar tal-ħalib (l-Artikolu 68(1)(b))Miżuri tal-eks-Artikolu 69 (l-uċuħ tar-raba’ tal-ħrit) (l-Artikolu72(3)) |

L-Isvezja | Diżakkoppjati | 2005 | Diżakkoppjati | 2005 | M/A | M/A | M/A | M/A | M/A | M/A | M/A | M/A | 13868000 | Titjib tal-kwalità (is-setturi kollha) (l-Artikolu 68(1)(a)(ii))Titjib tal-kummerċjalizzazzjoni (is-setturi kollha) (l-Artikolu 68(1)(a)(iii))Miżuri tal-eks-Artikolu 69 (kwalità/kummerċjalizzazzjoni fis-setturi kollha) |

Ir-Renju Unit | Diżakkoppjati | 2005 | Diżakkoppjati | 2005 | M/A | M/A | M/A | M/A | M/A | M/A | M/A | M/A | 119200000 | Skema taċ-ċanga Skoċċiża (l-Artikolu 68 (1)(b))Miżuri tal-eks-Artikolu 69 (settur taċ-ċanga fl-Iskozja) |

TOTALI | 719333000 | 223077000 | 1293021000 | 63394000 | 23347000 | 7384000 | 1013613000 | 54950000 | 5439967820 | |

[9999] Sors: DĠ Agrikoltura u Żvilupp Rurali tal-Kummissjoni Ewropea, l-Unità D1 Implimentazzjoni ta’ Appoġġ Speċifiku (l-Artikolu 68 tar-Regolament (KE) Nru 73/2009 ). Ċifri proviżorji mogħtija mill-Istati Membri u li xorta għadhom jistgħu jinbidlu. DS/2010/03 aġġornat 5.9.2011.

--------------------------------------------------

ANNESS II

BHEJJEM U PRODUZZJONI TAL-LAĦAM FL-UE (1995–2010)

+++++ TIFF +++++

1 CWT = Il-piż tal-karkassa ekwivalenti f’tunnellati.

Sors: Eurostat.

Nota: Sal-2004, id-data dwar il-produzzjoni tal-laħam tirreferi għall-EU-15.

--------------------------------------------------

ANNESS III

GĦADD MEDJU TA’ ANNIMALI F’KULL AZJENDA AGRIKOLA

+++++ TIFF +++++

Sors: Eurostat (FSS).

--------------------------------------------------